The Coptic text for the *Gospel of Thomas* here presented here is that of the *Nag Hammadi Library, Codex II (pp. 32–51)*; the transcription is derived from those of Meyer’s 1951 edition (the *Q Thomas Reader*) and the “[Nag Hammadi Library Complete Transcription](https://www.researchgate.net/profile/Martijn-Linssen/publication/383122565_Nag_Hammadi_Library_Complete_Transcription_v09/links/66bdad772ff54d6c9ed0f89e/Nag-Hammadi-Library-Complete-Transcription-v09.pdf),” published by Martijn Linssen in 2024.

**ⲛⲁⲉⲓ ⲛⲉ ⲛϣⲁϫⲉ ⲉⲑⲏⲡ' ⲉⲛⲧⲁⲓ̅ⲥ̅ ⲉⲧⲟⲛϩ ϫⲟⲟⲩ ⲁⲩⲱ ⲁϥⲥϩⲁⲓ̈ⲥⲟⲩ ⲛϭⲓ ⲇⲓⲇⲩⲙⲟⲥ ⲓ̈ⲟⲩⲇⲁⲥ ⲑⲱⲙⲁⲥ**

1 **1**ⲁⲩⲱ ⲡⲉϫⲁϥ ϫⲉ ⲡⲉ ⲧⲁϩⲉ ⲉⲑⲉⲣⲙⲏⲛⲉⲓⲁ ⲛⲛⲉⲉⲓϣⲁϫⲉ ϥⲛⲁ ϫⲓϯⲡⲉ ⲁⲛ ⲙⲡⲙⲟⲩ'

**2 1**ⲡⲉϫⲉ ⲓ̅ⲥ̅ ⲙⲛⲧⲣⲉϥ' ⲗⲟ ⲛϭⲓ ⲡⲉⲧ'ϣⲓⲛⲉ ⲉϥ'ϣⲓⲛⲉ ϣⲁⲛⲧⲉϥ' ϭⲓⲛⲉ **2**ⲁⲩⲱ ϩⲟⲧⲁⲛ' ⲉϥϣⲁⲛϭⲓⲛⲉ ϥⲛⲁ' ϣⲧⲣⲧⲣ **3**ⲁⲩⲱ ⲉϥϣⲁⲛ'ϣⲧⲟⲣⲧⲣ ϥⲛⲁⲣ ϣⲡⲏⲣⲉ **4**ⲁⲩⲱ ϥⲛⲁⲣ ⲣⲣⲟ ⲉϫⲙ ⲡⲧⲏⲣϥ

**3 1**ⲡⲉϫⲉ ⲓ̅ⲥ̅ ϫⲉ ⲉⲩϣⲁ ϫⲟⲟⲥ ⲛⲏⲧⲛ ⲛϭⲓ ⲛⲉⲧ'ⲥⲱⲕ ϩⲏⲧ' ⲧⲏⲩⲧⲛ ϫⲉ ⲉⲓⲥϩⲏⲏⲧⲉ ⲉⲧ'ⲙⲛⲧⲉⲣⲟ ϩⲛ ⲧⲡⲉ ⲉ ⲉⲓⲉ ⲛϩⲁⲗⲏⲧ' ⲛⲁⲣ ϣⲟⲣⲡ' ⲉⲣⲱⲧⲛ ⲛⲧⲉ ⲧⲡⲉ **2**ⲉⲩϣⲁⲛϫⲟⲟⲥ ⲛⲏⲧⲛ ϫⲉ ⲥϩⲛ ⲑⲁ ⲗⲁⲥⲥⲁ ⲉⲉⲓⲉ ⲛⲧⲃⲧ' ⲛⲁⲣ ϣⲟⲣⲡ' ⲉⲣⲱⲧⲛ **3**ⲁⲗⲗⲁ ⲧⲙⲛⲧⲉⲣⲟ ⲥⲙⲡⲉⲧⲛϩⲟⲩⲛ' ⲁⲩⲱ ⲥⲙⲡⲉⲧⲛⲃⲁⲗ' **4**ϩⲟⲧⲁⲛ ⲉⲧⲉⲧⲛϣⲁⲛ ⲥⲟⲩⲱⲛ ⲧⲏⲩⲧⲛ ⲧⲟⲧⲉ ⲥⲉⲛⲁⲥⲟⲩⲱⲛ ⲧⲏⲛⲉ ⲁⲩⲱ ⲧⲉⲧⲛⲁⲉⲓⲙⲉ ϫⲉ ⲛⲧⲱⲧⲛ ⲡⲉ ⲛϣⲏⲣⲉ ⲙⲡⲉⲓⲱⲧ' ⲉⲧⲟⲛϩ **5**ⲉϣⲱⲡⲉ ⲇⲉ ⲧⲉⲧⲛⲁⲥⲟⲩⲱⲛ ⲧⲏⲩⲧⲛ ⲁⲛ ⲉⲉⲓⲉ ⲧⲉⲧⲛ ϣⲟⲟⲡ' ϩⲛ ⲟⲩⲙⲛⲧϩⲏⲕⲉ ⲁⲩⲱ ⲛⲧⲱⲧⲛ ⲡⲉ ⲧⲙ̅ⲛ̅ⲧ̅ϩⲏⲕⲉ

**4 1**ⲡⲉϫⲉ ⲓ̅ⲥ̅ ϥⲛⲁϫⲛⲁⲩ ⲁⲛ ⲛϭⲓ ⲡⲣⲱⲙⲉ ⲛϩⲗⲗⲟ ϩⲛ ⲛⲉϥϩⲟⲟⲩ ⲉϫⲛⲉ ⲟⲩⲕⲟⲩⲉⲓ ⲛϣⲏⲣⲉ ϣⲏⲙ ⲉϥϩⲛ ⲥⲁϣϥ ⲛϩⲟⲟⲩ ⲉⲧⲃⲉ ⲡⲧⲟⲡⲟⲥ ⲙⲡⲱⲛϩ ⲁⲩⲱ ϥⲛⲁⲱⲛϩ **2**ϫⲉ ⲟⲩⲛ ϩⲁϩ ⲛϣⲟⲣⲡ' ⲛⲁⲣ ϩⲁ ⲉ **3**ⲁⲩⲱ ⲛⲥⲉϣⲱⲡⲉ ⲟⲩⲁ ⲟⲩⲱⲧ

**5 1**ⲡⲉϫⲉ ⲓ̅ⲥ̅ ⲥⲟⲩⲱⲛ ⲡⲉⲧⲙⲡⲙⲧⲟ ⲙⲡⲉⲕϩⲟ ⲉⲃⲟⲗ' ⲁⲩⲱ ⲡⲉⲑⲏⲡ' ⲉⲣⲟⲕ' ϥⲛⲁϭⲱⲗⲡ' ⲉⲃⲟⲗ ⲛⲁⲕ' **2**ⲙⲛ ⲗⲁⲁⲩ ⲅⲁⲣ ⲉϥϩⲏⲡ' ⲉϥⲛⲁⲟⲩⲱⲛϩ ⲉⲃⲟⲗ ⲁⲛ

**6 1**ⲁⲩϫⲛⲟⲩϥ ⲛϭⲓ ⲛⲉϥ'ⲙⲁⲑⲏⲧⲏⲥ ⲡⲉϫⲁⲩ ⲛⲁϥ' ϫⲉⲕ'ⲟⲩⲱϣ ⲉⲧⲣⲛ̅ⲣ̅ⲛⲏⲥⲧⲉⲩⲉ ⲁⲩⲱ ⲉϣ ⲧⲉ ⲑⲉ ⲉⲛⲁϣⲗⲏⲗ ⲉⲛⲁϯ ⲉⲗⲉ ⲏⲙⲟⲥⲩⲛⲏ ⲁⲩⲱ ⲉⲛⲁⲣⲡⲁⲣⲁⲧⲏⲣⲉⲓ ⲉⲟⲩ ⲛϭⲓⲟⲩⲱⲙ' **2**ⲡⲉϫⲉ ⲓ̅ⲥ̅ ϫⲉ ⲙⲡⲣϫⲉ ϭⲟⲗ **3**ⲁⲩⲱ ⲡⲉⲧⲉⲧⲙⲙⲟⲥⲧⲉ ⲙⲙⲟϥ' ⲙⲡⲣⲁⲁϥ **4**ϫⲉ ⲥⲉϭⲟⲗⲡ' ⲧⲏⲣⲟⲩ ⲉⲃⲟⲗ ⲙⲡⲉⲙⲧⲟ ⲉⲃⲟⲗ ⲛⲧⲡⲉ **5**ⲙⲛ ⲗⲁⲁⲩ ⲅⲁⲣ ⲉϥϩⲏⲡ' ⲉϥⲛⲁⲟⲩ ⲱⲛϩ ⲉⲃⲟⲗ ⲁⲛ **6**ⲁⲩⲱ ⲙⲛ ⲗⲁⲁⲩ ⲉϥϩⲟ ⲃ̅ⲥ̅ ⲉⲩ-ⲛⲁϭⲱ ⲟⲩⲉϣⲛ ϭⲟⲗⲡϥ'

**7 1**ⲡⲉϫⲉ ⲓ̅ⲥ̅ ⲟⲩⲙⲁⲕⲁⲣⲓⲟⲥ ⲡⲉ ⲡⲙⲟⲩⲉⲓ ⲡⲁⲉⲓ ⲉⲧⲉ ⲡⲣⲱⲙⲉ ⲛⲁⲟⲩⲟⲙϥ ⲁⲩⲱ ⲛⲧⲉ ⲡⲙⲟⲩⲉⲓ ϣⲱⲡⲉ ⲣⲣⲱⲙⲉ **2**ⲁⲩⲱ ϥⲃⲏⲧ' ⲛϭⲓ ⲡⲣⲱⲙⲉ ⲡⲁⲉⲓ ⲉⲧⲉ ⲡⲙⲟⲩⲉⲓ ⲛⲁⲟⲩⲟⲙϥ ⲁⲩ ⲱ ⲡⲙⲟⲩⲉⲓ ⲛⲁϣⲱⲡⲉ ⲣⲣⲱⲙⲉ

**8 1**ⲁⲩⲱ ⲡⲉϫⲁϥ ϫⲉ ⲉⲡⲣⲱⲙⲉ ⲧⲛⲧⲱⲛ ⲁⲩⲟⲩⲱϩⲉ ⲣⲣⲙⲛϩⲏⲧ' ⲡⲁⲉⲓ ⲛⲧⲁϩⲛⲟⲩϫⲉ ⲛⲧⲉϥⲁⲃⲱ ⲉⲑⲁⲗⲁⲥⲥⲁ ⲁϥⲥⲱⲕ ⲙⲙⲟⲥ ⲉϩⲣⲁⲓ̈ ϩⲛ ⲑⲁⲗⲁⲥⲥⲁ ⲉⲥⲙⲉϩ ⲛⲧⲃⲧ' ⲛⲕⲟⲩⲉⲓ **2**ⲛϩⲣⲁⲓ̈ ⲛϩⲏⲧⲟⲩ ⲁϥϩⲉ ⲁⲩⲛⲟϭ ⲛⲧ ⲃ̅ⲧ̅ ⲉⲛⲁⲛⲟⲩϥ' ⲛϭⲓ ⲡⲟⲩⲱϩⲉ ⲣⲣⲙⲛϩⲏⲧ **3**ⲁϥⲛⲟⲩϫⲉ ⲛⲛⲕⲟⲩⲉⲓ ⲧⲏⲣⲟⲩ ⲛⲧⲃⲧ' ⲉⲃⲟⲗ̣ ⲉ[ⲡⲉ]ⲥⲏⲧ' ⲉⲑⲁⲗⲁⲥⲥⲁ ⲁϥⲥⲱⲧⲡ' ⲙⲡⲛⲟϭ ⲛⲧ ⲃ̅ⲧ̅ ⲭⲱⲣⲓⲥ ϩⲓⲥⲉ **4**ⲡⲉⲧⲉ ⲟⲩⲛ ⲙⲁⲁϫⲉ ⲙⲙⲟϥ ⲉⲥⲱⲧⲙ ⲙⲁⲣⲉϥ'ⲥⲱⲧⲙ

**9 1**ⲡⲉϫⲉ ⲓ̅ⲥ̅ ϫⲉ ⲉⲓⲥϩⲏⲏⲧⲉ' ⲁϥⲉⲓ ⲉⲃⲟⲗ ⲛϭⲓ ⲡⲉⲧ'ⲥⲓⲧⲉ ⲁϥⲙⲉϩ ⲧⲟⲟⲧϥ ⲁϥⲛⲟⲩϫⲉ **2**ⲁϩⲟⲉⲓⲛⲉ ⲙⲉⲛ ϩⲉ ⲉϫⲛ ⲧⲉϩⲓⲏ' ⲁⲩⲉⲓ ⲛϭⲓ ⲛϩⲁⲗⲁⲧⲉ ⲁⲩⲕⲁⲧϥⲟⲩ **3**ϩⲛⲕⲟⲟⲩⲉ ⲁⲩϩⲉ ⲉϫⲛ ⲧⲡⲉⲧⲣⲁ ⲁⲩⲱ ⲙⲡⲟⲩϫⲉ ⲛⲟⲩⲛⲉ ⲉⲡⲉⲥⲏⲧ' ⲉⲡⲕⲁϩ ⲁⲩⲱ ⲙⲡⲟⲩⲧⲉⲩⲉ ϩ ⲙ̅ⲥ̅ ⲉϩⲣⲁⲓ̈ ⲉⲧⲡⲉ **4**ⲁⲩⲱ ϩⲛⲕⲟⲟⲩⲉ ⲁⲩϩⲉ ⲉϫⲛ ⲛϣⲟⲛⲧⲉ ⲁⲩⲱϭⲧ' ⲙⲡⲉϭⲣⲟϭ ⲁⲩⲱ ⲁⲡϥⲛⲧ ⲟⲩⲟⲙⲟⲩ **5**ⲁⲩⲱ ⲁϩⲛⲕⲟⲟⲩⲉ ϩⲉ ⲉϫⲛ ⲡⲕⲁϩ ⲉⲧⲛⲁⲛⲟⲩϥ' ⲁⲩⲱ ⲁϥϯ ⲕⲁⲣⲡⲟⲥ ⲉϩⲣⲁⲓ̈ ⲉⲧⲡⲉ ⲉⲛⲁⲛⲟⲩϥ' ⲁϥⲉⲓ ⲛⲥⲉ ⲉⲥⲟⲧⲉ ⲁⲩⲱ ϣⲉϫⲟⲩⲱⲧ' ⲉⲥⲟⲧⲉ

**10 1**ⲡⲉϫⲉ ⲓ̅ⲥ̅ ϫⲉ ⲁⲉⲓⲛⲟⲩϫⲉ ⲛⲟⲩⲕⲱϩⲧ' ⲉϫⲛ ⲡⲕⲟⲥⲙⲟⲥ ⲁⲩⲱ ⲉⲓⲥϩⲏⲏⲧⲉ ϯⲁⲣⲉϩ ⲉⲣⲟϥ' ϣⲁⲛⲧⲉϥϫⲉⲣⲟ

**11 1**ⲡⲉϫⲉ ⲓ̅ⲥ̅ ϫⲉ ⲧⲉⲉⲓⲡⲉ ⲛⲁⲣⲡⲁⲣⲁⲅⲉ ⲁⲩⲱ ⲧⲉⲧⲛⲧⲡⲉ ⲙⲙⲟⲥ ⲛⲁⲣⲡⲁⲣⲁⲅⲉ **2**ⲁⲩⲱ ⲛⲉⲧⲙⲟⲟⲩⲧ ⲥⲉⲟⲛϩ ⲁⲛ ⲁⲩⲱ ⲛⲉⲧⲟⲛϩ ⲥⲉⲛⲁⲙⲟⲩ ⲁⲛ **3**ⲛϩⲟⲟⲩ ⲛⲉⲧⲉⲧⲛⲟⲩⲱⲙ' ⲙⲡⲉⲧⲙⲟⲟⲩⲧ' ⲛⲉⲧⲉⲧⲛⲉⲓⲣⲉ ⲙⲙⲟϥ ⲙⲡⲉⲧⲟⲛϩ ϩⲟⲧⲁⲛ ⲉⲧⲉⲧⲛϣⲁⲛϣⲱⲡⲉ ϩⲙ ⲡⲟⲩⲟⲉⲓⲛ ⲟⲩ ⲡⲉⲧⲉⲧⲛⲁⲁϥ **4**ϩⲙ ⲫⲟⲟⲩ ⲉⲧⲉⲧⲛⲟ ⲛⲟⲩⲁ ⲁⲧⲉⲧⲛⲉⲓⲣⲉ ⲙⲡⲥⲛⲁⲩ ϩⲟⲧⲁⲛ ⲇⲉ ⲉⲧⲉⲧⲛϣⲁϣⲱⲡⲉ ⲛⲥⲛⲁⲩ' ⲟⲩ ⲡⲉ ⲉⲧⲉⲧⲛⲛⲁⲁϥ'

**12 1**ⲡⲉϫⲉ ⲙⲙⲁⲑⲏⲧⲏⲥ ⲛⲓ̅ⲥ̅ ϫⲉ ⲧⲛⲥⲟⲟⲩⲛ ϫⲉ ⲕⲛⲁⲃⲱⲕ' ⲛⲧⲟⲟⲧ̅ⲛ̅ ⲛⲓⲙ' ⲡⲉ ⲉⲧⲛⲁⲣ ⲛⲟϭ ⲉϩⲣⲁⲓ̈ ⲉϫⲱⲛ **2**ⲡⲉϫⲉ ⲓ̅ⲥ̅ ⲛⲁⲩ ϫⲉ ⲡⲙⲁ ⲛⲧⲁⲧⲉⲧⲛⲉⲓ ⲙⲙⲁⲩ ⲉⲧⲉⲧⲛⲁⲃⲱⲕ' ϣⲁ ⲓ̈ⲁⲕⲱⲃⲟⲥ ⲡⲇⲓⲕⲁⲓⲟⲥ ⲡⲁⲉⲓ ⲛⲧⲁ ⲧⲡⲉ ⲙⲛ ⲡⲕⲁϩ ϣⲱⲡⲉ ⲉⲧⲃⲏⲧϥ

**13 1**ⲡⲉϫⲉ ⲓ̅ⲥ̅ ⲛⲛⲉϥⲙⲁⲑⲏⲧⲏⲥ ϫⲉ ⲧⲛⲧⲱⲛⲧ' ⲛⲧⲉⲧⲛϫⲟⲟⲥ ⲛⲁⲉⲓ ϫⲉ ⲉⲉⲓⲛⲉ ⲛⲛⲓⲙ **2**ⲡⲉϫⲁϥ ⲛⲁϥ' ⲛϭⲓ ⲥⲓⲙⲱⲛ ⲡⲉⲧⲣⲟⲥ ϫⲉ ⲉⲕⲉⲓⲛⲉ ⲛⲟⲩⲁⲅ'ⲅ̣ⲉⲗⲟⲥ ⲛⲇⲓⲕⲁⲓⲟⲥ **3**ⲡⲉϫⲁϥ ⲛⲁϥ ⲛϭⲓ ⲙⲁⲑ'ⲑⲁⲓⲟⲥ ϫⲉ ⲉⲕⲉⲓⲛⲉ ⲛⲟⲩ̣ⲣⲱⲙⲉ ⲙⲫⲓⲗⲟⲥⲟⲫⲟⲥ ⲛⲣⲙⲛϩⲏⲧ' **4**ⲡⲉϫⲁϥ ⲛⲁϥ ⲛϭⲓ ⲑⲱⲙⲁⲥ ϫⲉ ⲡⲥⲁϩ ϩⲟⲗⲱⲥ ⲧⲁⲧⲁⲡⲣⲟ ⲛⲁϣⲁⲡϥ' ⲁⲛ ⲉⲧⲣⲁϫⲟⲟⲥ ϫⲉ ⲉⲕⲉⲓⲛⲉ ⲛⲛⲓⲙ' **5**ⲡⲉϫⲉ ⲓ ⲏ̅ⲥ̅ ϫⲉ ⲁⲛⲟⲕ' ⲡⲉⲕ'ⲥⲁϩ ⲁⲛ ⲉⲡⲉⲓ ⲁⲕⲥⲱ ⲁⲕϯϩⲉ ⲉⲃⲟⲗ ϩⲛ ⲧⲡⲏⲅⲏ ⲉⲧⲃⲣⲃⲣⲉ ⲧⲁⲉⲓ ⲁⲛⲟⲕ' ⲛⲧⲁⲉⲓϣⲓⲧⲥ **6**ⲁⲩⲱ ⲁϥϫⲓⲧϥ ⲁϥⲁⲛⲁⲭⲱⲣⲉⲓ ⲁϥϫⲱ ⲛⲁϥ ⲛϣⲟⲙⲧ' ⲛϣⲁϫⲉ **7**ⲛⲧⲁⲣⲉ ⲑⲱⲙⲁⲥ ⲇⲉ ⲉⲓ ϣⲁ ⲛⲉϥ'ϣⲃⲉⲉⲣ' ⲁⲩϫⲛⲟⲩϥ' ϫⲉ ⲛⲧⲁ ⲓ̅ⲥ̅ ϫⲟⲟⲥ ϫⲉ ⲟⲩ ⲛⲁⲕ' **8**ⲡⲉϫⲁϥ' ⲛⲁⲩ ⲛϭⲓ ⲑⲱⲙⲁⲥ ϫⲉ ⲉⲓϣⲁⲛ'ϫⲱ ⲛⲏⲧⲛ ⲟⲩⲁ ϩⲛ ⲛϣⲁϫⲉ ⲛⲧⲁϥϫⲟⲟⲩ ⲛⲁⲉⲓ ⲧⲉⲧⲛⲁϥⲓ ⲱⲛⲉ ⲛⲧⲉⲧⲛⲛⲟⲩϫⲉ ⲉⲣⲟⲉⲓ ⲁⲩⲱ ⲛⲧⲉ ⲟⲩⲕⲱϩⲧ' ⲉⲓ ⲉⲃⲟⲗ ϩⲛ ⲛⲱⲛⲉ ⲛⲥⲣⲱϩⲕ' ⲙⲙⲱⲧⲛ

**14 1**ⲡⲉϫⲉ ⲓ̅ⲥ̅ ⲛⲁⲩ ϫⲉ ⲉⲧⲉⲧⲛϣⲁⲛⲣⲛⲏⲥⲧⲉⲩⲉ ⲧⲉⲧⲛⲁϫⲡⲟ ⲛⲏⲧⲛ ⲛⲛⲟⲩⲛⲟⲃⲉ **2**ⲁⲩⲱ ⲉⲧⲉⲧⲛϣⲁⲛϣⲗⲏⲗ' ⲥⲉⲛⲁⲣⲕⲁⲧⲁⲕⲣⲓⲛⲉ ⲙⲙⲱⲧⲛ **3**ⲁⲩⲱ ⲉⲧⲉⲧⲛϣⲁⲛϯ ⲉⲗⲉⲏⲙⲟⲥⲩⲛⲏ ⲉⲧⲉⲧⲛⲁⲉⲓⲣⲉ ⲛⲟⲩⲕⲁⲕⲟⲛ ⲛⲛⲉⲧⲙⲡ̅ⲛ̅ⲁ̅ **4**ⲁⲩⲱ ⲉⲧⲉⲧⲛϣⲁⲛⲃⲱⲕ' ⲉϩⲟⲩⲛ ⲉⲕⲁϩ ⲛⲓⲙ ⲁⲩⲱ ⲛⲧⲉⲧⲙⲙⲟⲟϣⲉ ϩⲛ ⲛⲭⲱⲣⲁ ⲉⲩϣⲁⲣⲡⲁⲣⲁⲇⲉⲭⲉ ⲙⲙⲱⲧⲛ ⲡⲉⲧⲟⲩⲛⲁⲕⲁⲁϥ ϩⲁⲣⲱⲧⲛ ⲟⲩⲟⲙϥ ⲛⲉⲧϣⲱⲛⲉ ⲛϩⲏⲧⲟⲩ ⲉⲣⲓⲑⲉⲣⲁⲡⲉⲩⲉ ⲙⲙⲟⲟⲩ **5**ⲡⲉⲧⲛⲁⲃⲱⲕ ⲅⲁⲣ' ⲉϩⲟⲩⲛ ϩⲛ ⲧⲉⲧⲛⲧⲁⲡⲣⲟ ϥⲛⲁϫⲱϩⲙ ⲧⲏⲩⲧⲛ ⲁⲛ' ⲁⲗⲗⲁ ⲡⲉⲧⲛⲛⲏⲩ ⲉⲃⲟⲗ' ϩⲛ ⲧⲉⲧⲛⲧⲁⲡⲣⲟ ⲛⲧⲟϥ ⲡⲉⲧⲛⲁϫⲁϩⲙ ⲧⲏⲩⲧⲛ

**15 1**ⲡⲉϫⲉ ⲓ̅ⲥ̅ ϫⲉ ϩⲟⲧⲁⲛ ⲉⲧⲉⲧⲛϣⲁⲛⲛⲁⲩ ⲉⲡⲉⲧⲉ ⲙⲡⲟⲩϫⲡⲟϥ' ⲉⲃⲟⲗ ϩⲛ ⲧⲥϩⲓⲙⲉ ⲡⲉϩⲧ' ⲧⲏⲩⲧⲛ ⲉϫⲙ ⲡⲉⲧⲛϩⲟ ⲛⲧⲉⲧⲛⲟⲩⲱϣⲧ ⲛⲁϥ' ⲡⲉⲧⲙⲙⲁⲩ ⲡⲉ ⲡⲉⲧⲛⲉⲓⲱⲧ'

**16 1**ⲡⲉϫⲉ ⲓ̅ⲥ̅ ϫⲉ ⲧⲁⲭⲁ ⲉⲩⲙⲉⲉⲩⲉ ⲛϭⲓ ⲣⲣⲱⲙⲉ ϫⲉ ⲛⲧⲁⲉⲓⲉⲓ ⲉⲛⲟⲩϫⲉ ⲛⲟⲩⲉⲓⲣⲏⲛⲏ ⲉϫⲙ ⲡⲕⲟⲥⲙⲟⲥ **2**ⲁⲩⲱ ⲥⲉⲥⲟⲟⲩⲛ ⲁⲛ ϫⲉ ⲛⲧⲁⲉⲓⲉⲓ ⲁⲛⲟⲩϫⲉ ⲛϩⲛⲡⲱⲣϫ' ⲉϫⲛ ⲡⲕⲁϩ ⲟⲩⲕⲱϩⲧ' ⲟⲩⲥⲏϥⲉ' ⲟⲩⲡⲟⲗⲉⲙⲟⲥ **3**ⲟⲩⲛ ϯⲟⲩ ⲅⲁⲣ ⲛⲁϣ̣ⲱ̣ⲡ̣ⲉ̣ ϩⲛ ⲟⲩⲏⲉⲓ ⲟⲩⲛ ϣⲟⲙⲧ ⲛⲁϣⲱⲡⲉ ⲉϫⲛ ⲥⲛⲁⲩ ⲁⲩⲱ ⲥⲛⲁⲩ ⲉϫⲛ ϣⲟⲙⲧ' ⲡⲉⲓⲱⲧ' ⲉϫⲙ ⲡϣⲏⲣⲉ ⲁⲩⲱ ⲡϣⲏⲣⲉ ⲉϫⲙ ⲡⲉⲓⲱⲧ' **4**ⲁⲩⲱ ⲥⲉⲛⲁⲱϩⲉ ⲉⲣⲁⲧⲟⲩ ⲉⲩⲟ ⲙⲙⲟⲛⲁⲭⲟⲥ

**17 1**ⲡⲉϫⲉ ⲓ̅ⲥ̅ ϫⲉ ϯⲛⲁϯ ⲛⲏⲧⲛ ⲙⲡⲉⲧⲉ ⲙⲡⲉ ⲃⲁⲗ ⲛⲁⲩ ⲉⲣⲟϥ' ⲁⲩⲱ ⲡⲉⲧⲉ ⲙⲡⲉ ⲙⲁⲁϫⲉ ⲥⲟⲧⲙⲉϥ' ⲁⲩⲱ ⲡⲉⲧⲉ ⲙⲡⲉ ϭⲓϫ' ϭⲙϭⲱⲙϥ' ⲁⲩⲱ ⲙⲡⲉϥ'ⲉⲓ ⲉϩⲣⲁⲓ̈ ϩⲓ ⲫⲏⲧ' ⲣⲣⲱⲙⲉ

18 1ⲡⲉϫⲉ ⲙⲙⲁⲑⲏⲧⲏⲥ ⲛⲓ̅ⲥ̅ ϫⲉ ϫⲟⲟⲥ ⲉⲣⲟⲛ ϫⲉ ⲧⲛϩⲁⲏ ⲉⲥⲛⲁϣⲱⲡⲉ ⲛⲁϣ ⲛϩⲉ 2ⲡⲉϫⲉ ⲓ̅ⲥ̅ ⲁⲧⲉⲧⲛϭⲱⲗⲡ' ⲅⲁⲣ ⲉⲃⲟⲗ ⲛⲧⲁⲣⲭⲏ ϫⲉⲕⲁⲁⲥ ⲉⲧⲉⲧⲛⲁϣⲓⲛⲉ ⲛⲥⲁ ⲑⲁϩⲏ ϫⲉ ϩⲙ ⲡⲙⲁ ⲉⲧⲉ ⲧⲁⲣⲭⲏ ⲙⲙⲁⲩ ⲉⲑⲁϩⲏ ⲛⲁϣⲱⲡⲉ ⲙⲙⲁⲩ 3ⲟⲩⲙⲁⲕⲁⲣⲓⲟⲥ ⲡⲉⲧⲛⲁ{ϩ}ⲱϩⲉ ⲉⲣⲁⲧϥ' ϩⲛ ⲧⲁⲣⲭⲏ ⲁⲩⲱ ϥⲛⲁⲥⲟⲩⲱⲛ ⲑϩⲁⲏ ⲁⲩⲱ ϥⲛⲁϫⲓ ϯⲡⲉ ⲁⲛ ⲙⲙⲟⲩ

19 1ⲡⲉϫⲉ ⲓ̅ⲥ̅ ϫⲉ ⲟⲩⲙⲁⲕⲁⲣⲓⲟⲥ ⲡⲉ ⲛⲧⲁϩϣⲱⲡⲉ ϩⲁ ⲧⲉϩⲏ ⲉⲙⲡⲁⲧⲉϥϣⲱⲡⲉ 2ⲉⲧⲉⲧⲛϣⲁⲛϣⲱⲡⲉ ⲛⲁⲉⲓ ⲙⲙⲁⲑⲏⲧⲏⲥ ⲛⲧⲉⲧⲛⲥⲱⲧⲙ ⲁⲛⲁϣⲁϫⲉ ⲛⲉⲉⲓⲱⲛⲉ ⲛⲁⲣⲇⲓⲁⲕⲟⲛⲉⲓ ⲛⲏⲧⲛ 3ⲟⲩⲛⲧⲏⲧⲛ ⲅⲁⲣ' ⲙⲙⲁⲩ ⲛϯⲟⲩ ⲛϣⲏⲛ ϩⲙ ⲡⲁⲣⲁ'ⲇⲓⲥⲟⲥ ⲉⲥⲉⲕⲓⲙ ⲁⲛ ⲛϣⲱⲙ ⲙⲡⲣⲱ ⲁⲩⲱ ⲙⲁⲣⲉ ⲛⲟⲩϭⲱⲃⲉ ϩⲉ ⲉⲃⲟⲗ 4ⲡⲉⲧ'ⲛⲁⲥⲟⲩⲱⲛⲟⲩ ϥⲛⲁϫⲓ ϯⲡⲉ ⲁⲛ' ⲙⲙⲟⲩ

20 1ⲡⲉϫⲉ ⲙⲙⲁⲑⲏⲧⲏⲥ ⲛⲓ̅ⲥ̅ ϫⲉ ϫⲟⲟⲥ ⲉⲣⲟⲛ ϫⲉ ⲧⲙⲛⲧⲉⲣⲟ ⲛⲙⲡⲏⲩⲉ ⲉⲥⲧⲛⲧⲱⲛ ⲉⲛⲓⲙ 2ⲡⲉϫⲁϥ ⲛⲁⲩ ϫⲉ ⲉⲥⲧⲛⲧⲱⲛ ⲁⲩⲃⲗⲃⲓⲗⲉ ⲛϣⲗⲧⲁⲙ 3ⲥⲟ ⲃ̅ⲕ̅ ⲡⲁⲣⲁ ⲛϭⲣⲟϭ ⲧⲏⲣⲟⲩ 4ϩⲟⲧⲁⲛ ⲇⲉ ⲉⲥϣⲁⲛϩⲉ ⲉϫⲙ ⲡⲕⲁϩ ⲉⲧⲟⲩⲣ ϩⲱⲃ ⲉⲣⲟϥ ϣⲁϥⲧⲉⲩⲟ ⲉⲃⲟⲗ ⲛⲛⲟⲩⲛⲟϭ ⲛⲧⲁⲣ ⲛϥϣⲱⲡⲉ ⲛⲥⲕⲉⲡⲏ ⲛϩⲁⲗⲁⲧⲉ ⲛⲧⲡⲉ

**21 1**ⲡⲉϫⲉ ⲙⲁⲣⲓϩⲁⲙ ⲛⲓ̅ⲥ̅ ϫⲉ ⲉⲛⲉⲕⲙⲁⲑⲏⲧ̣ⲏⲥ ⲉⲓⲛⲉ ⲛⲛⲓⲙ' **2**ⲡⲉϫⲁϥ' ϫⲉ ⲉⲩⲉⲓⲛⲉ ⲛϩⲛϣⲏⲣⲉ ϣⲏⲙ' ⲉⲩϭⲉⲗⲓⲧ' ⲁⲩⲥⲱϣⲉ ⲉⲧⲱⲟⲩ ⲁⲛ ⲧⲉ **3**ϩⲟⲧⲁⲛ ⲉⲩϣⲁⲉⲓ ⲛϭⲓ ⲛϫⲟⲉⲓⲥ ⲛⲧⲥⲱϣⲉ ⲥⲉⲛⲁϫⲟⲟⲥ ϫⲉ ⲕⲉ ⲧⲛⲥⲱϣⲉ ⲉⲃⲟⲗ ⲛⲁⲛ **4**ⲛⲧⲟⲟⲩ ⲥⲉⲕⲁⲕⲁϩⲏⲩ ⲙⲡⲟⲩⲙⲧⲟ ⲉⲃⲟⲗ ⲉⲧⲣⲟⲩⲕⲁⲁⲥ ⲉⲃⲟⲗ ⲛⲁⲩ ⲛⲥⲉϯ ⲧⲟⲩⲥⲱϣⲉ ⲛⲁⲩ **5**ⲇⲓⲁ ⲧⲟⲩⲧⲟ ϯϫⲱ ⲙⲙⲟⲥ ϫⲉ ⲉϥ'ϣⲁⲉⲓⲙⲉ ⲛϭⲓ ⲡϫⲉⲥϩⲛⲏⲉⲓ ϫⲉ ϥⲛⲏⲩ ⲛϭⲓ ⲡⲣⲉϥϫⲓⲟⲩⲉ ϥⲛⲁⲣⲟⲉⲓⲥ ⲉⲙⲡⲁⲧⲉϥ'ⲉⲓ ⲛϥⲧⲙⲕⲁⲁϥ' ⲉϣⲟϫⲧ' ⲉϩⲟⲩⲛ ⲉⲡⲉϥⲏⲉⲓ ⲛⲧⲉ ⲧⲉϥ'ⲙⲛⲧⲉⲣⲟ ⲉⲧⲣⲉϥϥⲓ ⲛⲛⲉϥ'ⲥⲕⲉⲩⲟⲥ **6**ⲛⲧⲱⲧⲛ ⲇⲉ ⲣⲟⲉⲓⲥ ϩⲁ ⲧⲉϩⲏ ⲙⲡⲕⲟⲥⲙⲟⲥ **7**ⲙⲟⲩⲣ' ⲙⲙⲱⲧⲛ ⲉϫⲛ ⲛⲉⲧⲛϯⲡⲉ ϩⲛⲛⲟⲩⲛⲟϭ ⲛⲇⲩⲛⲁⲙⲓⲥ ϣⲓⲛⲁ ϫⲉ ⲛⲉ ⲛⲗⲏⲥⲧⲏⲥ ϩⲉ ⲉϩⲓⲏ ⲉⲉⲓ ϣⲁⲣⲱⲧⲛ ⲉⲡⲉⲓ ⲧⲉⲭⲣⲉⲓⲁ ⲉⲧⲉⲧⲛϭⲱϣⲧ' ⲉⲃⲟⲗ ϩⲏⲧⲥ ⲥⲉⲛⲁϩⲉ' ⲉⲣⲟⲥ **8**ⲙⲁⲣⲉϥϣⲱⲡⲉ ϩⲛ ⲧⲉⲧⲛⲙⲏⲧⲉ ⲛϭⲓ ⲟⲩⲣⲱⲙⲉ ⲛⲉⲡⲓⲥⲧⲏⲙⲱⲛ **9**ⲛⲧⲁⲣⲉ ⲡⲕⲁⲣⲡⲟⲥ ⲡⲱϩ ⲁϥⲉⲓ ϩⲛⲛⲟⲩϭⲉⲡⲏ ⲉⲡⲉϥⲁⲥϩ ϩⲛ ⲧⲉϥϭⲓϫ ⲁϥϩⲁⲥϥ **10**ⲡⲉⲧⲉ ⲟⲩⲛ ⲙⲁⲁϫⲉ ⲙⲙⲟϥ' ⲉⲥⲱⲧⲙ ⲙⲁⲣⲉϥⲥⲱⲧⲙ

**22 1**ⲁⲓ̅ⲥ̅ ⲛⲁⲩ ⲁϩⲛⲕⲟⲩⲉⲓ ⲉⲩϫⲓ ⲉⲣⲱⲧⲉ **2**ⲡⲉϫⲁϥ ⲛⲛⲉϥⲙⲁⲑⲏⲧⲏⲥ ϫⲉ ⲛⲉⲉⲓⲕⲟⲩⲉⲓ ⲉⲧϫⲓ ⲉⲣⲱⲧⲉ ⲉⲩⲧⲛⲧⲱⲛ ⲁⲛⲉⲧⲃⲏⲕ' ⲉϩⲟⲩⲛ ⲁⲧⲙⲛⲧⲉⲣⲟ **3**ⲡⲉϫⲁⲩ ⲛⲁϥ' ϫⲉ ⲉⲉⲓⲉⲛⲟ ⲛⲕⲟⲩⲉⲓ ⲧⲛⲛⲁⲃⲱⲕ' ⲉϩⲟⲩⲛ ⲉⲧⲙⲛⲧⲉⲣⲟ **4**ⲡⲉϫⲉ ⲓⲏ̅ⲥ̅ ⲛⲁⲩ ϫⲉ ϩⲟⲧⲁⲛ ⲉⲧⲉⲧⲛϣⲁⲣ ⲡⲥⲛⲁⲩ ⲟⲩⲁ ⲁⲩⲱ ⲉⲧⲉⲧⲛϣⲁⲣ ⲡⲥⲁ ⲛϩⲟⲩⲛ ⲛⲑⲉ ⲙⲡⲥⲁ ⲛⲃⲟⲗ ⲁⲩⲱ ⲡⲥⲁ ⲛⲃⲟⲗ ⲛⲑⲉ ⲙⲡⲥⲁ ⲛϩⲟⲩⲛ ⲁⲩⲱ ⲡⲥⲁ ⲛⲧⲡⲉ ⲛⲑⲉ ⲙⲡⲥⲁ ⲙⲡⲓⲧⲛ **5**ⲁⲩⲱ ϣⲓⲛⲁ ⲉⲧⲉⲧⲛⲁⲉⲓⲣⲉ ⲙⲫⲟ'ⲟⲩⲧ' ⲙⲛ ⲧⲥϩⲓⲙⲉ ⲙⲡⲓⲟⲩⲁ ⲟⲩⲱⲧ' ϫⲉⲕⲁⲁⲥ ⲛⲉ ⲫⲟⲟⲩⲧ' ⲣ ϩⲟⲟⲩⲧ' ⲛⲧⲉ ⲧⲥϩⲓⲙⲉ ⲣ ⲥϩⲓⲙⲉ **6**ϩⲟⲧⲁⲛ ⲉⲧⲉⲧⲛϣⲁⲉⲓⲣⲉ ⲛϩⲛⲃⲁⲗ ⲉⲡⲙⲁ ⲛⲟⲩⲃⲁⲗ' ⲁⲩⲱ ⲟⲩϭⲓϫ' ⲉⲡⲙⲁ ⲛⲛⲟⲩϭⲓϫ' ⲁⲩⲱ ⲟⲩⲉⲣⲏⲧⲉ ⲉⲡⲙⲁ ⲛⲟⲩⲉⲣⲏⲧⲉ ⲟⲩϩⲓⲕⲱⲛ' ⲉⲡⲙⲁ ⲛⲟⲩϩⲓⲕⲱⲛ **7**ⲧⲟⲧⲉ ⲧⲉⲧⲛⲁⲃⲱⲕ' ⲉϩⲟⲩⲛ ⲉ̣[ⲧ]ⲙ̣ⲛ̣[ⲧⲉⲣ]ⲟ'

**23 1**ⲡⲉϫⲉ ⲓ̅ⲥ̅ ϫⲉ ϯⲛⲁⲥⲉⲧ̣ⲡ ⲧⲏⲛⲉ ⲟⲩⲁ ⲉⲃⲟⲗ ϩⲛ ϣⲟ ⲁⲩⲱ ⲥⲛⲁⲩ ⲉⲃⲟⲗ ϩⲛ ⲧⲃⲁ **2**ⲁⲩⲱ ⲥⲉⲛⲁⲱϩⲉ ⲉⲣⲁⲧⲟⲩ ⲉⲩⲟ ⲟⲩⲁ ⲟⲩⲱⲧ'

**24 1**ⲡⲉϫⲉ ⲛⲉϥⲙⲁⲑⲏⲧⲏⲥ ϫⲉ ⲙⲁⲧⲥⲉⲃⲟⲛ' ⲉⲡⲧⲟⲡⲟⲥ ⲉⲧⲕⲙⲙⲁⲩ ⲉⲡⲉⲓ ⲧⲁⲛⲁⲅⲕⲏ ⲉⲣⲟⲛ ⲧⲉ ⲉⲧⲣⲛϣⲓⲛⲉ ⲛⲥⲱϥ' **2**ⲡⲉϫⲁϥ' ⲛⲁⲩ ϫⲉ ⲡⲉⲧⲉⲩⲛ ⲙⲁⲁϫⲉ ⲙⲙⲟϥ ⲙⲁⲣⲉϥ'ⲥⲱⲧⲙ ⲟⲩⲛ ⲟⲩⲟⲉⲓⲛ' ϣⲟⲟⲡ' ⲙⲫⲟⲩⲛ ⲛⲛⲟⲩⲣⲙⲟⲩⲟⲉⲓⲛ ⲁⲩⲱ ϥⲣ ⲟⲩⲟⲉⲓⲛ ⲉⲡⲕⲟⲥⲙⲟⲥ ⲧⲏⲣϥ' ⲉϥⲧⲙⲣ ⲟⲩⲟⲉⲓⲛ' ⲟⲩⲕⲁⲕⲉ ⲡⲉ

**25 1**ⲡⲉϫⲉ ⲓ̅ⲥ̅ ϫⲉ ⲙⲉⲣⲉⲡⲉⲕⲥⲟⲛ ⲛⲑⲉ ⲛⲧⲉⲕ'ⲯⲩⲭⲏ **2**ⲉⲣⲓⲧⲏⲣⲉⲓ ⲙⲙⲟϥ ⲛⲑⲉ ⲛⲧⲉⲗⲟⲩ ⲙⲡⲉⲕ'ⲃⲁⲗ'

**26 1**ⲡⲉϫⲉ ⲓ̅ⲥ̅ ϫⲉ ⲡϫⲏ ⲉⲧϩⲙ ⲡⲃⲁⲗ ⲙⲡⲉⲕ'ⲥⲟⲛ ⲕⲛⲁⲩ ⲉⲣⲟϥ' ⲡⲥⲟⲉⲓ ⲇⲉ ⲉⲧϩⲙ ⲡⲉⲕⲃⲁⲗ' ⲕⲛⲁⲩ ⲁⲛ ⲉⲣⲟϥ' **2**ϩⲟⲧⲁⲛ ⲉⲕϣⲁⲛⲛⲟⲩϫⲉ ⲙⲡⲥⲟⲉⲓ ⲉⲃⲟⲗ ϩⲙ ⲡⲉⲕ'ⲃⲁⲗ' ⲧⲟⲧⲉ ⲕⲛⲁⲛⲁⲩ ⲉⲃⲟⲗ ⲉⲛⲟⲩϫⲉ ⲙⲡϫⲏ ⲉⲃⲟⲗ ϩⲙ ⲡⲃⲁⲗ ⲙⲡⲉⲕⲥⲟⲛ

**27 1**ⲉⲧⲉⲧⲙⲣⲛⲏⲥⲧⲉⲩⲉ ⲉⲡⲕⲟⲥⲙⲟⲥ ⲧⲉⲧⲛⲁϩⲉ ⲁⲛ' ⲉⲧⲙⲛⲧⲉⲣⲟ **2**ⲉⲧⲉⲧⲛⲧⲙⲉⲓⲣⲉ ⲙⲡⲥⲁⲙⲃⲁⲧⲟⲛ ⲛⲥⲁⲃ'ⲃⲁⲧⲟⲛ ⲛⲧⲉⲧⲛⲁⲛⲁⲩ ⲁⲛ ⲉⲡⲉⲓⲱⲧ'

**28 1**ⲡⲉϫⲉ ⲓ̅ⲥ̅ ϫⲉ ⲁⲉⲓⲱϩⲉ ⲉⲣⲁⲧ' ϩⲛ ⲧⲙⲏⲧⲉ ⲙⲡⲕⲟⲥⲙⲟⲥ ⲁⲩⲱ ⲁⲉⲓⲟⲩⲱⲛϩ ⲉⲃⲟⲗ ⲛⲁⲩ ϩⲛ ⲥⲁⲣⲝ **2**ⲁⲉⲓϩⲉ ⲉⲣⲟⲟⲩ ⲧⲏⲣⲟⲩ ⲉⲩⲧⲁϩⲉ ⲙⲡⲓϩⲉ ⲉⲗⲁⲁⲩ ⲛϩⲏⲧⲟⲩ ⲉϥⲟⲃⲉ **3**ⲁⲩⲱ ⲁⲧⲁⲯⲩⲭⲏ ϯ ⲧⲕⲁⲥ ⲉϫⲛ ⲛϣⲏⲣⲉ ⲛⲣⲣⲱⲙⲉ ϫⲉ ϩⲛⲃⲗⲗⲉⲉⲩⲉ ⲛⲉ ϩⲙ ⲡⲟⲩϩⲏⲧ' ⲁⲩⲱ ⲥⲉⲛⲁⲩ ⲉⲃⲟⲗ ⲁⲛ ϫⲉ ⲛⲧⲁⲩⲉⲓ ⲉⲡⲕⲟⲥⲙⲟⲥ ⲉⲩϣⲟⲩⲉⲓⲧ' ⲉⲩϣⲓⲛⲉ ⲟⲛ ⲉⲧⲣⲟⲩⲉⲓ ⲉⲃⲟⲗ ϩⲙ ⲡⲕⲟⲥⲙⲟⲥ ⲉⲩϣⲟⲩⲉⲓⲧ' **4**ⲡⲗⲏⲛ ⲧⲉⲛⲟⲩ ⲥⲉⲧⲟϩⲉ ϩⲟⲧⲁⲛ ⲉⲩϣⲁⲛⲛⲉϩ ⲡⲟⲩⲏⲣⲡ' ⲧⲟⲧⲉ ⲥⲉⲛⲁⲣⲙⲉⲧⲁⲛⲟⲉⲓ

**29 1**ⲡⲉϫⲉ ⲓ̅ⲥ̅ ⲉϣϫⲉ ⲛⲧⲁ ⲧⲥⲁⲣⲝ' ϣⲱⲡⲉ ⲉⲧⲃⲉ ⲡⲛ̅ⲁ̅ ⲟⲩϣⲡⲏⲣⲉ ⲧⲉ **2**ⲉϣϫⲉ ⲡⲛ̅ⲁ̅ ⲇⲉ ⲉⲧⲃⲉ ⲡⲥⲱⲙⲁ ⲟⲩϣⲡⲏⲣⲉ ⲛϣⲡⲏⲣ̣ⲉ ⲡⲉ **3**ⲁⲗⲗⲁ ⲁⲛⲟⲕ' ϯⲣ ϣⲡⲏⲣⲉ ⲙⲡⲁⲉⲓ ϫⲉ ⲡⲱⲥ̣ ⲁⲧ̣ⲉ̣ⲉ̣ⲓⲛⲟϭ ⲙⲙ̅ⲛ̅ⲧ̅ⲣⲙⲙⲁⲟ ⲁⲥⲟⲩⲱϩ ϩⲛ ⲧⲉⲉⲓⲙ̅ⲛ̅ⲧ̅ϩⲏⲕⲉ

**30 1**ⲡⲉϫⲉ ⲓ̅ⲥ̅ ϫⲉ ⲡⲙⲁ ⲉⲩⲛ ϣⲟⲙⲧ ⲛⲛⲟⲩⲧⲉ ⲙⲙⲁⲩ ϩⲛⲛⲟⲩⲧⲉ ⲛⲉ **2**ⲡⲙⲁ ⲉⲩⲛ ⲥⲛⲁⲩ ⲏ ⲟⲩⲁ ⲁⲛⲟⲕ' ϯϣⲟⲟⲡ' ⲛⲙⲙⲁϥ'

**31 1**ⲡⲉϫⲉ ⲓ̅ⲥ̅ ⲙⲛ ⲡⲣⲟⲫⲏⲧⲏⲥ ϣⲏⲡ' ϩⲙ ⲡⲉϥϯⲙⲉ **2**ⲙⲁⲣⲉ ⲥⲟⲉⲓⲛ ⲣⲑⲉⲣⲁⲡⲉⲩⲉ ⲛⲛⲉⲧ'ⲥⲟⲟⲩⲛ ⲙⲙⲟϥ'

**32 1**ⲡⲉϫⲉ ⲓ̅ⲥ̅ ϫⲉ ⲟⲩⲡⲟⲗⲓⲥ ⲉⲩⲕⲱⲧ ⲙⲙⲟⲥ ϩⲓϫⲛ ⲟⲩⲧⲟ-ⲟⲩ ⲉϥϫⲟⲥⲉ ⲉⲥⲧⲁϫⲣⲏⲩ ⲙⲛ ϭⲟⲙ ⲛⲥϩⲉ ⲟⲩⲇⲉ ⲥⲛⲁϣϩⲱⲡ' ⲁⲛ

**33 1**ⲡⲉϫⲉ ⲓ̅ⲥ̅ ⲡⲉⲧ'ⲕⲛⲁⲥⲱⲧⲙ ⲉⲣⲟϥ ϩⲙ ⲡⲉⲕ'ⲙⲁⲁϫⲉ ϩⲙ ⲡⲕⲉⲙⲁⲁϫⲉ ⲧⲁϣⲉ ⲟⲉⲓϣ' ⲙⲙⲟϥ' ϩⲓϫⲛ ⲛⲉⲧⲛϫⲉⲛⲉⲡⲱⲣ' **2**ⲙⲁⲣⲉ ⲗⲁⲁⲩ' ⲅⲁⲣ ϫⲉⲣⲉ ϩⲏ ⲃ̅ⲥ̅ ⲛϥ'ⲕⲁⲁϥ' ϩⲁ ⲙⲁⲁϫⲉ ⲟⲩⲇⲉ ⲙⲁϥⲕⲁⲁϥ' ϩⲙ ⲙⲁ ⲉϥϩⲏⲡ' **3**ⲁⲗⲗⲁ ⲉϣⲁⲣⲉϥⲕⲁⲁϥ' ϩⲓϫⲛ ⲧⲗⲩⲭⲛⲓⲁ ϫⲉⲕⲁⲁⲥ ⲟⲩⲟⲛ ⲛⲓⲙ' ⲉⲧⲃⲏⲕ' ⲉϩⲟⲩⲛ ⲁⲩⲱ ⲉⲧⲛⲛⲏⲩ ⲉⲃⲟⲗ ⲉⲩⲛⲁⲛⲁⲩ ⲁⲡⲉϥⲟⲩⲟⲉⲓⲛ

**34 1**ⲡⲉϫⲉ ⲓ̅ⲥ̅ ϫⲉ ⲟⲩⲃⲗⲗⲉ ⲉϥϣⲁⲛ'ⲥⲱⲕ' ϩⲏⲧϥ' ⲛⲛⲟⲩⲃⲗⲗⲉ ϣⲁⲩϩⲉ ⲙⲡⲉⲥⲛⲁⲩ' ⲉⲡⲉⲥⲏⲧ' ⲉⲩϩⲓⲉⲓⲧ'

**35 1**ⲡⲉϫⲉ ⲓ̅ⲥ̅ ⲙⲛ ϭⲟⲙ' ⲛⲧⲉ ⲟⲩⲁ ⲃⲱⲕ' ⲉϩⲟⲩⲛ ⲉⲡⲏⲉⲓ ⲙⲡϫⲱⲱⲣⲉ ⲛϥϫⲓⲧϥ' ⲛϫⲛⲁϩ ⲉⲓ ⲙⲏⲧⲓ ⲛϥⲙⲟⲩⲣ ⲛⲛⲉϥϭⲓϫ' **2**ⲧⲟⲧⲉ ϥⲛⲁⲡⲱⲱⲛⲉ ⲉⲃⲟⲗ ⲙⲡⲉϥⲏⲉⲓ

**36 1**ⲡⲉϫⲉ ⲓ̅ⲥ̅ ⲙⲛϥⲓ ⲣⲟⲟⲩϣ ϫⲓⲛ ϩⲧⲟⲟⲩⲉ ϣⲁ ⲣⲟⲩϩⲉ ⲁⲩⲱ ϫⲓⲛ ϩⲓⲣⲟⲩϩⲉ ϣⲁ ϩⲧⲟⲟⲩⲉ ϫⲉ ⲟⲩ ⲡⲉⲉⲧⲛⲁⲧⲁⲁϥ ϩⲓⲱⲧ' ⲧⲏⲩⲧⲛ

**37 1**ⲡⲉϫⲉ ⲛⲉϥⲙⲁⲑⲏⲧⲏⲥ ϫⲉ ⲁϣ ⲛϩⲟⲟⲩ ⲉⲕⲛⲁⲟⲩⲱⲛϩ ⲉⲃⲟⲗ ⲛⲁⲛ ⲁⲩⲱ ⲁϣ ⲛϩⲟⲟⲩ ⲉⲛⲁⲛⲁⲩ ⲉⲣⲟⲕ' **2**ⲡⲉϫⲉ ⲓ̅ⲥ̅ ϫⲉ ϩⲟⲧⲁⲛ ⲉⲧⲉⲧⲛϣⲁⲕⲉⲕ ⲧⲏⲩⲧⲛ ⲉϩⲏⲩ ⲙⲡⲉⲧⲛϣⲓⲡⲉ ⲁⲩⲱ ⲛⲧⲉⲧⲛϥⲓ ⲛⲛⲉⲧⲛϣⲧⲏⲛ ⲛⲧⲉⲧⲛⲕⲁⲁⲩ ϩⲁ ⲡⲉⲥⲏⲧ' ⲛⲛⲉⲧⲛⲟⲩⲉⲣⲏⲧⲉ ⲛⲑⲉ ⲛⲛⲓⲕⲟⲩⲉⲓ ⲛϣⲏⲣⲉ ϣⲏⲙ' ⲛⲧⲉⲧⲛϫⲟⲡ ϫ̅ⲡ̅ ⲙⲙⲟⲟⲩ **3**ⲧⲟⲧⲉ̣ [ⲧⲉⲧ]ⲛ̣ⲁ̣ⲛ̣ⲁ̣ⲩ ⲉⲡϣⲏⲣⲉ ⲙⲡⲉⲧⲟⲛϩ ⲁⲩⲱ ⲧⲉⲧⲛⲁⲣ ϩⲟⲧⲉ ⲁⲛ

**38 1**ⲡⲉϫⲉ ⲓ̅ⲥ̅ ϫⲉ ϩⲁϩ ⲛⲥⲟⲡ' ⲁⲧⲉⲧⲛⲣⲉⲡⲓⲑⲩⲙⲉⲓ ⲉⲥⲱⲧⲙ ⲁⲛⲉⲉⲓϣⲁϫⲉ ⲛⲁⲉⲓ' ⲉϯϫⲱ ⲙⲙⲟⲟⲩ ⲛⲏⲧⲛ ⲁⲩⲱ ⲙⲛⲧⲏⲧⲛ ⲕⲉⲟⲩⲁ ⲉⲥⲟⲧⲙⲟⲩ ⲛⲧⲟⲟⲧϥ' **2**ⲟⲩⲛ ϩⲛϩⲟⲟⲩ ⲛⲁϣⲱⲡⲉ ⲛⲧⲉⲧⲛϣⲓⲛⲉ ⲛⲥⲱⲉⲓ ⲧⲉⲧⲛⲁϩⲉ ⲁⲛ' ⲉⲣⲟⲉⲓ'

**39 1**ⲡⲉϫⲉ ⲓ̅ⲥ̅ ϫⲉ ⲙⲫⲁⲣⲓⲥⲁⲓⲟⲥ ⲙⲛ ⲛⲅⲣⲁⲙⲙⲁⲧⲉⲩⲥ ⲁⲩϫⲓ ⲛϣⲁϣⲧ' ⲛⲧⲅⲛⲱⲥⲓⲥ ⲁⲩϩⲟⲡⲟⲩ **2**ⲟⲩⲧⲉ ⲙⲡⲟⲩⲃⲱⲕ' ⲉϩⲟⲩⲛ ⲁⲩⲱ ⲛⲉⲧⲟⲩⲱϣ ⲉⲃⲱⲕ' ⲉϩⲟⲩⲛ ⲙⲡⲟⲩⲕⲁⲁⲩ **3**ⲛⲧⲱⲧⲛ ⲇⲉ ϣⲱⲡⲉ ⲙⲫⲣⲟⲛⲓⲙⲟⲥ ⲛⲑⲉ ⲛⲛϩⲟϥ' ⲁⲩⲱ ⲛⲁⲕⲉⲣⲁⲓⲟⲥ ⲛⲑⲉ ⲛⲛϭⲣⲟⲙ'ⲡⲉ

**40 1**ⲡⲉϫⲉ ⲓ̅ⲥ̅ ⲟⲩⲃⲉⲛⲉⲗⲟⲟⲗⲉ ⲁⲩⲧⲟϭⲥ ⲙⲡⲥⲁ ⲛⲃⲟⲗ ⲙⲡⲉⲓⲱⲧ' **2**ⲁⲩⲱ ⲉⲥⲧⲁ'ϫⲣⲏⲩ ⲁⲛ ⲥⲉⲛⲁⲡⲟⲣⲕⲥ ϩⲁ ⲧⲉⲥⲛⲟⲩⲛⲉ ⲛⲥⲧⲁⲕⲟ

**41 1**ⲡⲉϫⲉ ⲓ̅ⲥ̅ ϫⲉ ⲡⲉⲧⲉⲩⲛⲧⲁϥ' ϩⲛ ⲧⲉϥ'ϭⲓϫ ⲥⲉⲛⲁϯ **2**ⲁⲩⲱ ⲡⲉⲧⲉ ⲙⲛⲧⲁϥ ⲡⲕⲉϣⲏⲙ ⲉⲧⲟⲩⲛⲧⲁϥ' ⲥⲉⲛⲁϥⲓⲧϥ ⲛⲧⲟⲟⲧϥ'

**42 1**ⲡⲉϫⲉ ⲓ̅ⲥ̅ ϫⲉ ϣⲱⲡⲉ ⲉⲧⲉⲧⲛⲣⲡⲁⲣⲁⲅⲉ

**43 1**ⲡⲉϫⲁⲩ ⲛⲁϥ' ⲛϭⲓ ⲛⲉϥ'ⲙⲁⲑⲏⲧⲏⲥ ϫⲉ ⲛⲧⲁⲕ' ⲛⲓⲙ' ⲉⲕϫⲱ ⲛⲛⲁⲓ̈ ⲛⲁⲛ **2**ϩⲛ ⲛⲉϯϫⲱ ⲙⲙⲟⲟⲩ ⲛⲏⲧⲛ ⲛⲧⲉⲧⲛⲉⲓⲙⲉ ⲁⲛ ϫⲉ ⲁⲛⲟⲕ' ⲛⲓⲙ **3**ⲁⲗⲗⲁ ⲛⲧⲱⲧⲛ ⲁⲧⲉⲧⲛϣⲱⲡⲉ ⲛⲑⲉ ⲛⲛⲓⲓ̈ⲟⲩⲇⲁⲓⲟⲥ ϫⲉ ⲥⲉⲙⲉ ⲙⲡϣⲏⲛ ⲥⲉⲙⲟⲥⲧⲉ ⲙⲡⲉϥⲕⲁⲣⲡⲟⲥ ⲁⲩⲱ ⲥⲉⲙⲉ ⲙⲡⲕⲁⲣⲡⲟⲥ ⲥⲉⲙⲟⲥⲧⲉ ⲙⲡϣⲏⲛ

**44 1**ⲡⲉϫⲉ ⲓ̅ⲥ̅ ϫⲉ ⲡⲉⲧⲁϫⲉ ⲟⲩⲁ ⲁⲡⲉⲓⲱⲧ' ⲥⲉⲛⲁⲕⲱ ⲉⲃⲟⲗ ⲛⲁϥ' **2**ⲁⲩⲱ ⲡⲉⲧⲁϫⲉ ⲟⲩⲁ ⲉⲡϣⲏⲣⲉ ⲥⲉⲛⲁⲕⲱ ⲉⲃⲟⲗ ⲛⲁϥ' **3**ⲡⲉⲧⲁϫⲉ ⲟⲩⲁ ⲇⲉ ⲁⲡⲡ̅ⲛ̅ⲁ̅ ⲉⲧⲟⲩⲁⲁⲃ ⲥⲉⲛⲁⲕⲱ ⲁⲛ ⲉⲃⲟⲗ ⲛⲁϥ' ⲟⲩⲧⲉ ϩⲙ ⲡⲕⲁϩ ⲟⲩⲧⲉ ϩⲛ ⲧⲡⲉ

**45 1**ⲡⲉϫⲉ ⲓ̅ⲥ̅ ⲙⲁⲩϫⲉⲗⲉ ⲉⲗⲟⲟⲗⲉ ⲉⲃⲟⲗ ϩⲛ ϣⲟⲛⲧⲉ ⲟⲩⲧⲉ ⲙⲁⲩⲕⲱⲧϥ' ⲕⲛⲧⲉ ⲉⲃⲟⲗ ϩⲛ ⲥⲣϭⲁⲙⲟⲩⲗ' ⲙⲁⲩϯ ⲕⲁⲣⲡⲟⲥ ⲅⲁ̣ⲣ̣ **2**ⲟ̣ⲩ̣ⲁ̣ⲅ̣ⲁ̣ⲑⲟⲥ ⲣⲣⲱⲙⲉ ϣⲁϥⲉⲓⲛⲉ ⲛⲟⲩⲁⲅⲁⲑⲟⲛ ⲉⲃⲟⲗ ϩⲙ̣ ⲡⲉϥⲉϩⲟ **3**ⲟⲩⲕⲁⲕ̣[ⲟⲥ] ⲣⲣⲱⲙⲉ ϣⲁϥⲉⲓⲛⲉ ⲛϩⲛⲡⲟⲛⲏⲣⲟⲛ ⲉⲃⲟⲗ ϩⲙ ⲡⲉϥⲉϩⲟ ⲉⲑⲟⲟⲩ ⲉⲧϩⲛ ⲡⲉϥϩⲏⲧ' ⲁⲩⲱ ⲛϥϫⲱ ⲛϩⲛⲡⲟⲛⲏⲣⲟⲛ **4**ⲉⲃⲟⲗ ⲅⲁⲣ ϩⲙ ⲫⲟⲩⲟ ⲙⲫⲏⲧ' ϣⲁϥ'ⲉⲓⲛⲉ ⲉⲃⲟⲗ ⲛϩⲛⲡⲟⲛⲏⲣⲟⲛ

**46 1**ⲡⲉϫⲉ ⲓ̅ⲥ̅ ϫⲉ ϫⲓⲛ' ⲁⲇⲁⲙ ϣⲁ ⲓ̈ⲱϩⲁⲛⲛⲏⲥ ⲡⲃⲁⲡⲧⲓⲥⲧⲏⲥ ϩⲛ ⲛϫⲡⲟ ⲛⲛϩⲓⲟⲙⲉ ⲙⲛ ⲡⲉⲧϫⲟⲥⲉ ⲁⲓ̈ⲱϩⲁⲛⲛⲏⲥ ⲡⲃⲁⲡⲧⲓⲥⲧⲏⲥ ϣⲓⲛⲁ ϫⲉ ⲛⲟⲩⲱϭⲡ' ⲛϭⲓ ⲛⲉϥⲃⲁⲗ **2**ⲁⲉⲓϫⲟⲟⲥ ⲇⲉ ϫⲉ ⲡⲉⲧⲛⲁϣⲱⲡⲉ ϩⲛ ⲧⲏⲩⲧⲛ ⲉϥⲟ ⲛⲕⲟⲩⲉⲓ ϥⲛⲁⲥⲟⲩⲱⲛ ⲧⲙⲛⲧⲉⲣⲟ ⲁⲩⲱ ϥⲛⲁϫⲓⲥⲉ ⲁⲓ̈ⲱϩⲁⲛⲛⲏⲥ

**47 1**ⲡⲉϫⲉ ⲓ̅ⲥ̅ ϫⲉ ⲙⲛ ϭⲟⲙ ⲛⲧⲉ ⲟⲩⲣⲱⲙⲉ ⲧⲉⲗⲟ ⲁϩⲧⲟ ⲥⲛⲁⲩ ⲛϥϫⲱⲗⲕ' ⲙⲡⲓⲧⲉ ⲥⲛⲧⲉ **2**ⲁⲩⲱ ⲙⲛ ϭⲟⲙ' ⲛⲧⲉ ⲟⲩϩⲙ ϩ̅ⲁ̅ ⲗ̅ ϣⲙϣⲉ ϫⲟⲉⲓⲥ ⲥⲛⲁⲩ ⲏ ϥⲛⲁⲣⲧⲓⲙⲁ ⲙⲡⲟⲩⲁ' ⲁⲩⲱ ⲡⲕⲉⲟⲩⲁ ϥⲛⲁⲣϩⲩⲃⲣⲓⲍⲉ ⲙⲙⲟϥ' **3**ⲙⲁⲣⲉ ⲣⲱⲙⲉ ⲥⲉ ⲣⲡⲁⲥ ⲁⲩⲱ ⲛⲧⲉⲩⲛⲟⲩ ⲛϥ'ⲉⲡⲓⲑⲩⲙⲉⲓ ⲁⲥⲱ ⲏⲣⲡ' ⲃⲃⲣⲣⲉ **4**ⲁⲩⲱ ⲙⲁⲩⲛⲟⲩϫ' ⲏⲣⲡ' ⲃⲃⲣⲣⲉ ⲉⲁⲥⲕⲟⲥ ⲛⲁⲥ ϫⲉⲕⲁⲁⲥ ⲛⲛⲟⲩⲡⲱϩ ⲁⲩⲱ ⲙⲁⲩⲛⲉϫ' ⲏⲣⲡ' ⲛⲁⲥ ⲉⲁⲥⲕⲟⲥ ⲃⲃⲣⲣⲉ ϣⲓⲛⲁ ϫⲉ ⲛⲉϥⲧⲉⲕⲁϥ' **5**ⲙⲁⲩϫⲗϭ ⲧⲟⲉⲓⲥ ⲛⲁⲥ ⲁϣⲧⲏⲛ ⲛϣⲁⲉⲓ ⲉⲡⲉⲓ ⲟⲩⲛ ⲟⲩⲡⲱϩ ⲛⲁϣⲱⲡⲉ

**48 1**ⲡⲉϫⲉ ⲓ̅ⲥ̅ ϫⲉ ⲉⲣϣⲁ ⲥⲛⲁⲩ ⲣ ⲉⲓⲣⲏⲛⲏ ⲙⲛ ⲛⲟⲩⲉⲣⲏⲩ ϩⲙ ⲡⲉⲓⲏⲉⲓ ⲟⲩⲱⲧ' ⲥⲉⲛⲁϫⲟⲟⲥ ⲙⲡⲧⲁⲩ ϫⲉ ⲡⲱⲱⲛⲉ ⲉⲃⲟⲗ ⲁⲩⲱ ϥⲛⲁⲡⲱⲱⲛⲉ

**49 1**ⲡⲉϫⲉ ⲓ̅ⲥ̅ ϫⲉ ϩⲉⲛⲙⲁⲕⲁⲣⲓⲟⲥ ⲛⲉ ⲛⲙⲟⲛⲁⲭⲟⲥ ⲁⲩⲱ ⲉⲧⲥⲟⲧⲡ' **2**ϫⲉ ⲧⲉⲧⲛⲁϩⲉ ⲁⲧⲙⲛⲧⲉⲣⲟ ϫⲉ ⲛⲧⲱⲧⲛ ϩⲛⲉⲃⲟⲗ ⲛϩⲏⲧⲥ ⲡⲁⲗⲓⲛ ⲉⲧⲉⲧⲛⲁⲃⲱⲕ' ⲉⲙⲁⲩ

**50 1**ⲡⲉϫⲉ ⲓ̅ⲥ̅ ϫⲉ ⲉⲩϣⲁⲛϫⲟⲟⲥ ⲛⲏⲧⲛ ϫⲉ ⲛⲧⲁⲧⲉⲧⲛϣⲱⲡⲉ ⲉⲃⲟⲗ ⲧⲱⲛ ϫⲟⲟⲥ ⲛⲁⲩ ϫⲉ ⲛⲧⲁⲛⲉⲓ ⲉⲃⲟⲗ ϩⲙ ⲡⲟⲩⲟⲉⲓⲛ ⲡⲙⲁ ⲉⲛⲧⲁ ⲡⲟⲩⲟⲉⲓⲛ ϣⲱⲡⲉ ⲙ̣ⲙ̣ⲁ̣ⲩ ⲉⲃⲟⲗ ϩⲓⲧⲟⲟⲧϥ' ⲟⲩⲁⲁⲧϥ' ⲁϥⲱϩ[ⲉ ⲉⲣⲁⲧϥ] ⲁ̣ⲩⲱ ⲁϥⲟⲩⲱⲛϩ ⲉ̣[ⲃ]ⲟⲗ ϩ̣ⲛ ⲧⲟⲩϩⲓⲕⲱⲛ **2**ⲉⲩϣⲁϫⲟⲟⲥ ⲛⲏⲧⲛ ϫⲉ ⲛⲧⲱⲧⲛ ⲡⲉ ϫⲟⲟⲥ ϫⲉ ⲁⲛⲟⲛ ⲛⲉϥϣⲏⲣⲉ ⲁⲩⲱ ⲁⲛⲟⲛ ⲛⲥⲱⲧⲡ' ⲙⲡⲉⲓⲱⲧ ⲉⲧⲟⲛϩ **3**ⲉⲩϣⲁⲛϫⲛⲉ ⲧⲏⲩⲧⲛ ϫⲉ ⲟⲩ ⲡⲉ ⲡⲙⲁⲉⲓⲛ ⲙⲡⲉⲧⲛⲉⲓⲱⲧ' ⲉⲧϩⲛ ⲧⲏⲩⲧⲛ ϫⲟⲟⲥ ⲉⲣⲟⲟⲩ ϫⲉ ⲟⲩⲕⲓⲙ ⲡⲉ ⲙⲛ ⲟⲩⲁⲛⲁⲡⲁⲩⲥⲓⲥ

**51 1**ⲡⲉϫⲁⲩ ⲛⲁϥ' ⲛϭⲓ ⲛⲉϥⲙⲁⲑⲏⲧⲏⲥ ϫⲉ ⲁϣ ⲛϩⲟⲟⲩ ⲉⲧⲁⲛⲁⲡⲁⲩⲥⲓⲥ ⲛⲛⲉⲧⲙⲟⲟⲩⲧ' ⲛⲁϣⲱⲡⲉ ⲁⲩⲱ ⲁϣ ⲛϩⲟⲟⲩ ⲉⲡⲕⲟⲥⲙⲟⲥ ⲃⲃⲣⲣⲉ ⲛⲏⲩ **2**ⲡⲉϫⲁϥ ⲛⲁⲩ ϫⲉ ⲧⲏ ⲉⲧⲉⲧⲛϭⲱϣⲧ' ⲉⲃⲟⲗ ϩⲏⲧⲥ ⲁⲥⲉⲓ ⲁⲗⲗⲁ ⲛⲧⲱⲧⲛ ⲧⲉⲧⲛⲥⲟⲟⲩⲛ ⲁⲛ ⲙⲙⲟⲥ

**52 1**ⲡⲉϫⲁⲩ ⲛⲁϥ ⲛϭⲓ ⲛⲉϥⲙⲁⲑⲏⲧⲏⲥ ϫⲉ ϫⲟⲩⲧⲁϥⲧⲉ ⲙⲡⲣⲟⲫⲏⲧⲏⲥ ⲁⲩϣⲁϫⲉ ϩⲙ ⲡⲓⲥⲣⲁⲏⲗ' ⲁⲩⲱ ⲁⲩϣⲁϫⲉ ⲧⲏⲣⲟⲩ ϩⲣⲁⲓ̈ ⲛϩⲏⲧⲕ' **2**ⲡⲉ'ϫⲁϥ ⲛⲁⲩ ϫⲉ ⲁⲧⲉⲧⲛⲕⲱ ⲙⲡⲉⲧⲟⲛϩ ⲙⲡⲉⲧⲛⲙⲧⲟ ⲉⲃⲟⲗ ⲁⲩⲱ ⲁⲧⲉⲧⲛϣⲁϫⲉ ϩⲁ ⲛⲉⲧⲙⲟⲟⲩⲧ'

**53 1**ⲡⲉϫⲁⲩ ⲛⲁϥ ⲛϭⲓ ⲛⲉϥⲙⲁⲑⲏⲧⲏⲥ ϫⲉ ⲡⲥⲃⲃⲉ ⲣⲱⲫⲉⲗⲉⲓ ⲏ ⲙⲙⲟⲛ **2**ⲡⲉϫⲁϥ' ⲛⲁⲩ ϫⲉ ⲛⲉϥⲣⲱⲫⲉⲗⲉⲓ ⲛⲉ ⲡⲟⲩⲉⲓⲱⲧ' ⲛⲁϫⲡⲟⲟⲩ ⲉⲃⲟⲗ ϩⲛ ⲧⲟⲩⲙⲁⲁⲩ ⲉⲩⲥⲃⲃⲏⲩ **3**ⲁⲗⲗⲁ ⲡⲥⲃⲃⲉ ⲙⲙⲉ ϩⲙ ⲡⲛ̅ⲁ̅ ⲁϥϭⲛ ϩⲏⲩ ⲧⲏⲣϥ'

**54 1**ⲡⲉϫⲉ ⲓ̅ⲥ̅ ϫⲉ ϩⲛⲙⲁⲕⲁⲣⲓⲟⲥ ⲛⲉ ⲛϩⲏⲕⲉ ϫⲉ ⲧⲱⲧⲛ ⲧⲉ ⲧⲙⲛⲧⲉⲣⲟ ⲛⲙⲡⲏⲩⲉ'

**55 1**ⲡⲉϫⲉ ⲓ̅ⲥ̅ ϫⲉ ⲡⲉⲧⲁⲙⲉⲥⲧⲉ ⲡⲉϥ'ⲉⲓⲱⲧ' ⲁⲛ' ⲙⲛ ⲧⲉϥⲙⲁⲁⲩ ϥⲛⲁϣⲣ ⲙⲁⲑⲏⲧⲏⲥ ⲁⲛ ⲛⲁⲉⲓ' **2**ⲁⲩⲱ ⲛϥⲙⲉⲥⲧⲉ ⲛⲉϥ'ⲥⲛⲏⲩ ⲙⲛ ⲛⲉϥⲥⲱⲛⲉ ⲛϥϥⲉⲓ ⲙⲡⲉϥⲥ⳨ⲟⲥ ⲛⲧⲁϩⲉ ϥⲛⲁϣⲱⲡⲉ ⲁⲛ ⲉϥⲟ ⲛⲁⲝⲓⲟⲥ ⲛⲁⲉⲓ

**56 1**ⲡⲉϫⲉ ⲓ̅ⲥ̅ ϫⲉ ⲡⲉⲧⲁϩⲥⲟⲩⲱⲛ ⲡⲕⲟⲥⲙⲟⲥ ⲁϥ'ϩⲉ ⲉⲩⲡⲧⲱⲙⲁ **2**ⲁⲩⲱ ⲡⲉⲛⲧⲁϩϩⲉⲉ ⲁⲡⲧⲱⲙⲁ ⲡⲕⲟⲥⲙⲟⲥ ⲙⲡϣⲁ ⲙⲙⲟϥ ⲁⲛ

**57 1**ⲡⲉϫⲉ ⲓ̅ⲥ̅ ϫⲉ ⲧⲙⲛⲧⲉⲣⲟ ⲙⲡⲉⲓⲱⲧ' ⲉⲥⲧⲛⲧⲱⲛ ⲁⲩⲣⲱⲙⲉ ⲉⲩⲛⲧⲁϥ ⲙⲙⲁⲩ ⲛⲛⲟⲩϭⲣⲟϭ ⲉ̣ⲛ̣[ⲁⲛⲟ]ⲩ̣ϥ' **2**ⲁⲡⲉϥϫⲁϫⲉ ⲉⲓ ⲛⲧⲟⲩϣⲏ' ⲁϥⲥⲓⲧⲉ ⲛⲟⲩⲍⲓⲍⲁⲛⲓ̣[ⲟ]ⲛ ⲉ̣ϫ̣ⲛ ⲡⲉϭⲣⲟ[ϭ ⲉ]ⲧⲛⲁⲛⲟⲩϥ' **3**ⲙⲡⲉ ⲡⲣⲱⲙⲉ ⲕⲟⲟⲩ ⲉϩⲱⲗⲉ ⲙⲡⲍⲓⲍⲁⲛⲓⲟⲛ ⲡⲉϫⲁϥ ⲛⲁⲩ ϫⲉ ⲙⲏⲡⲱⲥ ⲛⲧⲉⲧⲛⲃⲱⲕ' ϫⲉ ⲉⲛⲁϩⲱⲗⲉ ⲙⲡⲍⲓⲍⲁⲛⲓⲟⲛ ⲛⲧⲉⲧⲛϩⲱⲗⲉ ⲙⲡⲥⲟⲩⲟ ⲛⲙⲙⲁϥ' ϩⲙ ⲫⲟⲟⲩ ⲅⲁⲣ ⲙⲡⲱ ϩ̅ⲥ̅ ⲛⲍⲓⲍⲁⲛⲓⲟⲛ ⲛⲁⲟⲩⲱⲛϩ ⲉⲃⲟⲗ' ⲥⲉϩⲟⲗⲟⲩ ⲛⲥⲉⲣⲟⲕϩⲟⲩ

**58 1**ⲡⲉϫⲉ ⲓ̅ⲥ̅ ϫⲉ ⲟⲩⲙⲁⲕⲁⲣⲓⲟⲥ ⲡⲉ ⲡⲣⲱⲙⲉ ⲛⲧⲁϩϩⲓⲥⲉ ⲁϥϩⲉ ⲁⲡⲱⲛϩ

**59 1**ⲡⲉϫⲉ ⲓ̅ⲥ̅ ϫⲉ ϭⲱϣⲧ ⲛⲥⲁ ⲡⲉⲧⲟⲛϩ ϩⲱⲥ ⲉⲧⲉⲧⲛⲟⲛϩ ϩⲓⲛⲁ ϫⲉ ⲛⲉⲧⲙⲙⲟⲩ ⲁⲩⲱ ⲛⲧⲉⲧⲛϣⲓⲛⲉ ⲉⲛⲁⲩ ⲉⲣⲟϥ ⲁⲩⲱ ⲧⲉⲧⲛⲁϣϭⲙ ϭⲟⲙ ⲁⲛ ⲉⲛⲁⲩ

**60 1**(ⲁϥⲛⲁⲩ) ⲁⲩⲥⲁⲙⲁⲣⲉⲓⲧⲏⲥ ⲉϥϥⲓ ⲛⲛⲟⲩϩⲓⲉⲓⲃ' ⲉϥⲃⲏⲕ' ⲉϩⲟⲩⲛ ⲉϯⲟⲩⲇⲁⲓⲁ **2**ⲡⲉϫⲁϥ' ⲛⲛⲉϥ'ⲙⲁⲑⲏⲧⲏⲥ ϫⲉ ⲡⲏ ⲙⲡⲕⲱⲧⲉ ⲙⲡⲉϩⲓⲉⲓⲃ' **3**ⲡⲉϫⲁⲩ ⲛⲁϥ ϫⲉⲕⲁⲁⲥ ⲉϥⲛⲁⲙⲟⲟⲩⲧϥ' ⲛϥⲟⲩⲟⲙϥ' **4**ⲡⲉϫⲁϥ ⲛⲁⲩ ϩⲱⲥ ⲉϥⲟⲛϩ ϥⲛⲁⲟⲩⲟⲙϥ' ⲁⲛ ⲁⲗⲗⲁ ⲉϥϣⲁⲙⲟⲟⲩⲧϥ' ⲛϥϣⲱⲡⲉ ⲛⲟⲩⲡⲧⲱⲙⲁ **5**ⲡⲉϫⲁⲩ ϫⲉ ⲛⲕⲉⲥⲙⲟⲧ' ϥⲛⲁϣⲁⲥ ⲁⲛ **6**ⲡⲉϫⲁϥ ⲛⲁⲩ ϫⲉ ⲛⲧⲱⲧⲛ ϩⲱⲧ'ⲧⲏⲩⲧⲛ ϣⲓⲛⲉ ⲛⲥⲁ ⲟⲩⲧⲟⲡⲟⲥ ⲛⲏⲧⲛ ⲉϩⲟⲩⲛ ⲉⲩⲁⲛⲁⲡⲁⲩⲥⲓⲥ ϫⲉⲕⲁⲁⲥ ⲛⲛⲉⲧⲛϣⲱⲡⲉ ⲙⲡⲧⲱⲙⲁ ⲛⲥⲉⲟⲩⲱⲙ' ⲧⲏⲩⲧⲛ

**61 1**ⲡⲉϫⲉ ⲓ̅ⲥ̅ ⲟⲩⲛ ⲥⲛⲁⲩ ⲛⲁⲙⲧⲟⲛ' ⲙⲙⲁⲩ ϩⲓ ⲟⲩϭⲗⲟϭ ⲡⲟⲩⲁ ⲛⲁⲙⲟⲩ ⲡⲟⲩⲁ ⲛⲁⲱⲛϩ **2**ⲡⲉϫⲉ ⲥⲁⲗⲱⲙⲏ ⲛⲧⲁⲕ' ⲛⲓⲙ' ⲡⲣⲱⲙⲉ ϩⲱⲥ ⲉⲃⲟⲗ ϩⲛ ⲟⲩⲁ ⲁⲕⲧⲉⲗⲟ ⲉϫⲙ ⲡⲁϭⲗⲟϭ ⲁⲩⲱ ⲁⲕ'ⲟⲩⲱⲙ ⲉⲃⲟⲗ ϩⲛ ⲧⲁⲧⲣⲁⲡⲉⲍⲁ **3**ⲡⲉϫⲉ ⲓ̅ⲥ̅ ⲛⲁⲥ ϫⲉ ⲁⲛⲟⲕ' ⲡⲉ ⲡⲉⲧϣⲟⲟⲡ' ⲉⲃⲟⲗ ϩⲙ ⲡⲉⲧ'ϣⲏϣ ⲁⲩϯ ⲛⲁⲉⲓ ⲉⲃⲟⲗ ϩⲛ ⲛⲁ ⲡⲁⲉⲓⲱⲧ' **4**ⲁⲛⲟⲕ' ⲧⲉⲕ'ⲙⲁⲑⲏⲧⲏⲥ **5**ⲉⲧⲃⲉ ⲡⲁⲉⲓ ϯϫⲱ ⲙⲙⲟⲥ ϫⲉ ϩⲟⲧⲁⲛ ⲉϥϣⲁϣⲱⲡⲉ ⲉϥϣⲏϥ' ϥⲛⲁⲙⲟⲩϩ ⲟⲩⲟⲉⲓⲛ ϩⲟⲧⲁⲛ ⲇⲉ ⲉϥϣⲁⲛϣⲱⲡⲉ ⲉϥⲡⲏϣ ϥⲛⲁⲙⲟⲩϩ ⲛⲕⲁⲕⲉ

**62 1**ⲡⲉϫⲉ ⲓ̅ⲥ̅ ϫⲉ ⲉⲓ̈ϫⲱ ⲛⲛⲁⲙⲩⲥⲧⲏⲣⲓⲟⲛ ⲛⲛⲉ̣[ⲧⲙⲡϣⲁ] ⲛ̣[ⲛⲁ]ⲙⲩⲥⲧⲏⲣⲓⲟⲛ **2**ⲡⲉ̣[ⲧ]ⲉ ⲧⲉⲕ'ⲟⲩⲛⲁⲙ ⲛⲁⲁϥ ⲙⲛⲧⲣⲉ ⲧⲉⲕϩⲃⲟⲩⲣ' ⲉⲓⲙⲉ ϫⲉ ⲉⲥⲣ ⲟⲩ

**63 1**ⲡⲉϫⲉ ⲓ̅ⲥ̅ ϫⲉ ⲛⲉⲩⲛ ⲟⲩⲣⲱⲙⲉ ⲙⲡⲗⲟⲩⲥⲓⲟⲥ ⲉⲩⲛⲧⲁϥ ⲙⲙⲁⲩ ⲛϩⲁϩ ⲛⲭⲣⲏⲙⲁ **2**ⲡⲉϫⲁϥ ϫⲉ ϯⲛⲁⲣⲭⲣⲱ ⲛⲛⲁⲭⲣⲏⲙⲁ ϫⲉⲕⲁⲁⲥ ⲉⲉⲓⲛⲁϫⲟ ⲛⲧⲁⲱ{ϩ}ⲥϩ ⲛⲧⲁⲧⲱϭⲉ ⲛⲧⲁⲙⲟⲩϩ ⲛⲛⲁⲉϩⲱⲣ ⲛⲕⲁⲣ'ⲡⲟⲥ ϣⲓⲛⲁ ϫⲉ ⲛⲓⲣ ϭⲣⲱϩ ⲗⲗⲁⲁⲩ **3**ⲛⲁⲉⲓ ⲛⲉ ⲛⲉϥⲙⲉⲉⲩⲉ ⲉⲣⲟⲟⲩ ϩⲙ ⲡⲉϥϩⲏⲧ' ⲁⲩⲱ ϩⲛ ⲧⲟⲩϣⲏ ⲉⲧⲙⲙⲁⲩ ⲁϥⲙⲟⲩ ⲡⲉⲧⲉⲩⲙ ⲙⲁϫⲉ ⲙⲙⲟϥ' ⲙⲁⲣⲉϥ'ⲥⲱⲧⲙ

**64 1**ⲡⲉϫⲉ ⲓ̅ⲥ̅ ϫⲉ ⲟⲩⲣⲱⲙⲉ ⲛⲉⲩⲛⲧⲁϥ ϩⲛϣⲙⲙⲟ ⲁⲩⲱ ⲛⲧⲁⲣⲉϥⲥⲟⲃⲧⲉ ⲙⲡⲇⲓⲡⲛⲟⲛ ⲁϥϫⲟⲟⲩ ⲙⲡⲉϥϩⲙ ϩ̅ⲁ̅ ⲗ̅ ϣⲓⲛⲁ ⲉϥⲛⲁⲧⲱϩⲙ ⲛⲛϣⲙⲙⲟⲉⲓ **2**ⲁϥⲃⲱⲕ' ⲙⲡϣⲟⲣⲡ' ⲡⲉϫⲁϥ ⲛⲁϥ' ϫⲉ ⲡⲁϫⲟⲉⲓⲥ ⲧⲱϩⲙ ⲙⲙⲟⲕ' **3**ⲡⲉϫⲁϥ ϫⲉ ⲟⲩⲛⲧⲁⲉⲓ ϩⲛϩⲟⲙⲧ' ⲁϩⲉⲛⲉⲙⲡⲟⲣⲟⲥ ⲥⲉⲛⲛⲏⲩ ϣⲁⲣⲟⲉⲓ ⲉⲣⲟⲩϩⲉ ϯⲛⲁⲃⲱⲕ' ⲛⲧⲁⲟⲩⲉϩ ⲥⲁϩⲛⲉ ⲛⲁⲩ ϯⲣⲡⲁⲣⲁⲓⲧⲉⲓ ⲙⲡⲇⲓⲡⲛⲟⲛ **4**ⲁϥⲃⲱⲕ' ϣⲁ ⲕⲉⲟⲩⲁ ⲡⲉϫⲁϥ ⲛⲁϥ' ϫⲉ ⲁⲡⲁϫⲟⲉⲓⲥ ⲧⲱϩⲙ ⲙⲙⲟⲕ' **5**ⲡⲉϫⲁϥ ⲛⲁϥ ϫⲉ ⲁⲉⲓⲧⲟⲟⲩ ⲟⲩⲏⲉⲓ ⲁⲩⲱ ⲥⲉⲣⲁⲓⲧⲉⲓ ⲙⲙⲟⲉⲓ ⲛⲟⲩϩⲏⲙⲉⲣⲁ ϯⲛⲁⲥⲣϥⲉ ⲁⲛ **6**ⲁϥⲉⲓ ϣⲁ ⲕⲉⲟⲩⲁ ⲡⲉϫⲁϥ ⲛⲁϥ' ϫⲉ ⲡⲁϫⲟ'ⲉⲓⲥ ⲧⲱϩⲙ ⲙⲙⲟⲕ' **7**ⲡⲉϫⲁϥ ⲛⲁϥ ϫⲉ ⲡⲁϣⲃⲏⲣ' ⲛⲁⲣ ϣⲉⲗⲉⲉⲧ ⲁⲩⲱ ⲁⲛⲟⲕ' ⲉⲧⲛⲁⲣ ⲇⲓⲡⲛⲟⲛ ϯⲛⲁϣⲓ ⲁⲛ ϯⲣⲡⲁⲣⲁⲓⲧⲉⲓ ⲙⲡⲇⲓⲡⲛⲟⲛ' **8**ⲁϥ'ⲃⲱⲕ' ϣⲁ ⲕⲉⲟⲩⲁ ⲡⲉϫⲁϥ ⲛⲁϥ ϫⲉ ⲡⲁϫⲟⲉⲓⲥ ⲧⲱϩⲙ ⲙⲙⲟⲕ' **9**ⲡⲉϫⲁϥ ⲛⲁϥ' ϫⲉ ⲁⲉⲓⲧⲟⲟⲩ ⲛⲟⲩⲕⲱⲙⲏ ⲉⲉⲓⲃⲏⲕ' ⲁϫⲓ ⲛϣⲱⲙ ϯⲛⲁϣⲓ ⲁⲛ ϯⲣⲡⲁⲣⲁⲓⲧⲉⲓ **10**ⲁϥⲉⲓ ⲛϭⲓ ⲡϩⲙ ϩ̅ⲁ̅ ⲗ̅ ⲁϥϫⲟⲟⲥ ⲁⲡⲉϥϫⲟⲉⲓⲥ ϫⲉ ⲛⲉⲛⲧⲁⲕ'ⲧⲁϩⲙⲟⲩ ⲁⲡⲇⲓⲡⲛⲟⲛ ⲁⲩⲡⲁⲣⲁⲓⲧⲉⲓ **11**ⲡⲉϫⲉ ⲡϫⲟⲉⲓⲥ ⲙⲡⲉϥϩⲙϩ ⲁ̅ ⲗ̅ ϫⲉ ⲃⲱⲕ' ⲉⲡⲥⲁ ⲛⲃⲟⲗ ⲁⲛϩⲓⲟⲟⲩⲉ ⲛⲉⲧⲕⲛⲁϩⲉ ⲉⲣⲟⲟⲩ ⲉⲛⲓⲟⲩ ϫⲉⲕⲁⲁⲥ ⲉⲩⲛⲁⲣⲇⲓⲡⲛⲉⲓ **12**ⲛⲣⲉϥⲧⲟⲟⲩ ⲙⲛ ⲛⲉϣⲟⲧ̣[ⲉ ⲥⲉⲛⲁⲃ]ⲱ̣ⲕ ⲁⲛ' ⲉϩⲟⲩⲛ' ⲉⲛⲧⲟⲡⲟⲥ ⲙⲡⲁⲓ̈ⲱⲧ'

**65 1**ⲡⲉϫⲁϥ ϫⲉ ⲟⲩⲣⲱⲙⲉ ⲛⲭⲣⲏ[ⲥⲧⲟ]ⲥ ⲛⲉⲩⲛ̣ⲧ̣[ⲁϥ] ⲛⲟⲩⲙⲁ ⲛⲉⲗⲟⲟⲗⲉ ⲁϥⲧⲁ'ⲁϥ ⲛϩ̣ⲛⲟⲩⲟⲉⲓⲉ ϣⲓⲛⲁ ⲉⲩⲛⲁⲣ ϩⲱⲃ' ⲉⲣⲟϥ' ⲛϥϫⲓ ⲙⲡⲉϥⲕⲁⲣ'ⲡⲟⲥ ⲛⲧⲟⲟⲧⲟⲩ **2**ⲁϥϫⲟⲟⲩ ⲙⲡⲉϥϩⲙ ϩ̅ⲁ̅ ⲗ̅ ϫⲉⲕⲁⲁⲥ ⲉⲛⲟⲩⲟⲉⲓⲉ ⲛⲁϯ ⲛⲁϥ' ⲙⲡⲕⲁⲣⲡⲟⲥ ⲙⲡⲙⲁ ⲛⲉⲗⲟⲟⲗⲉ **3**ⲁⲩⲉⲙⲁϩⲧⲉ ⲙⲡⲉϥϩⲙϩ̅ⲁ̅ⲗ̅ ⲁⲩϩⲓⲟⲩⲉ ⲉⲣⲟϥ' ⲛⲉ ⲕⲉⲕⲟⲩⲉⲓ ⲡⲉ ⲛⲥⲉⲙⲟⲟⲩⲧϥ' ⲁⲡϩⲙ ϩ̅ⲁ̅ ⲗ̅ ⲃⲱⲕ' ⲁϥϫⲟⲟⲥ ⲉⲡⲉϥϫⲟⲉⲓⲥ **4**ⲡⲉϫⲉ ⲡⲉϥϫⲟⲉⲓⲥ ϫⲉ ⲙⲉϣⲁⲕ' ⲙⲡⲉϥ'ⲥⲟⲩⲱⲛⲟⲩ **5**ⲁϥϫⲟⲟⲩ ⲛⲕⲉϩⲙϩ̅ⲁ̅ⲗ̅ ⲁⲛⲟⲩⲟⲉⲓⲉ ϩⲓⲟⲩⲉ ⲉⲡⲕⲉⲟⲩⲁ **6**ⲧⲟⲧⲉ ⲁⲡϫⲟⲉⲓⲥ ϫⲟⲟⲩ ⲙⲡⲉϥϣⲏⲣⲉ ⲡⲉϫⲁϥ' ϫⲉ ⲙⲉϣⲁⲕ' ⲥⲉⲛⲁϣⲓⲡⲉ ϩⲏⲧϥ' ⲙⲡⲁϣⲏⲣⲉ **7**ⲁⲛ'ⲟⲩⲟⲉⲓⲉ ⲉⲧⲙⲙⲁⲩ ⲉⲡⲉⲓ ⲥⲉⲥⲟⲟⲩⲛ ϫⲉ ⲛⲧⲟϥ ⲡⲉ ⲡⲉⲕⲗⲏⲣⲟⲛⲟⲙⲟⲥ ⲙⲡⲙⲁ ⲛⲉⲗⲟⲟⲗⲉ ⲁⲩϭⲟⲡϥ' ⲁⲩⲙⲟⲟⲩⲧϥ' **8**ⲡⲉⲧⲉⲩⲙ ⲙⲁⲁϫⲉ ⲙⲙⲟϥ' ⲙⲁⲣⲉϥ'ⲥⲱⲧⲙ

**66 1**ⲡⲉϫⲉ ⲓ̅ⲥ̅ ϫⲉ ⲙⲁⲧⲥⲉⲃⲟⲉⲓ ⲉⲡⲱⲛⲉ ⲡⲁⲉⲓ ⲛⲧⲁⲩⲥⲧⲟϥ' ⲉⲃⲟⲗ' ⲛϭⲓ ⲛⲉⲧ'ⲕⲱⲧ' ⲛⲧⲟϥ ⲡⲉ ⲡⲱⲱⲛⲉ ⲛⲕⲱϩ

**67 1**ⲡⲉϫⲉ ⲓ̅ⲥ̅ ϫⲉ ⲡⲉⲧⲥⲟⲟⲩⲛ ⲙⲡⲧⲏⲣϥ' ⲉϥⲣ ϭⲣⲱϩ ⲟⲩⲁⲁϥ (ϥ)ⲣ ϭⲣⲱϩ ⲙⲡⲙⲁ ⲧⲏⲣϥ'

**68 1**ⲡⲉϫⲉ ⲓ̅ⲥ̅ ϫⲉ ⲛⲧⲱⲧⲛ ϩⲙⲙⲁⲕⲁⲣⲓⲟⲥ ϩⲟⲧⲁⲛ ⲉⲩϣⲁⲛⲙⲉⲥⲧⲉ ⲧⲏⲩⲧⲛ ⲛⲥⲉⲣⲇⲓⲱⲕⲉ ⲙⲙⲱⲧⲛ **2**ⲁⲩⲱ ⲥⲉⲛⲁϩⲉ ⲁⲛ ⲉⲧⲟⲡⲟⲥ ϩⲙ ⲡⲙⲁ ⲉⲛⲧⲁⲩⲇⲓⲱⲕⲉ ⲙⲙⲱⲧⲛ ϩⲣⲁⲓ̈ ⲛϩⲏⲧϥ'

**69 1**ⲡⲉϫⲉ ⲓ̅ⲥ̅ ϩⲙⲙⲁⲕⲁⲣⲓⲟⲥ ⲛⲉ ⲛⲁⲉⲓ ⲛⲧⲁⲩⲇⲓⲱⲕⲉ ⲙⲙⲟⲟⲩ ϩⲣⲁⲓ̈ ϩⲙ ⲡⲟⲩϩⲏⲧ' ⲛⲉⲧⲙⲙⲁⲩ' ⲛⲉⲛⲧⲁϩⲥⲟⲩⲱⲛ ⲡⲉⲓⲱⲧ' ϩⲛ ⲟⲩⲙⲉ **2**ϩⲙⲙⲁⲕⲁⲣⲓⲟⲥ ⲛⲉⲧϩⲕⲁⲉⲓⲧ' ϣⲓⲛⲁ ⲉⲩⲛⲁⲧⲥⲓⲟ ⲛⲑϩⲏ ⲙⲡⲉⲧⲟⲩⲱϣ

**70 1**ⲡⲉϫⲉ ⲓ̅ⲥ̅ ϩⲟⲧⲁⲛ ⲉⲧⲉⲧⲛϣⲁϫⲡⲉ ⲡⲏ ϩⲛ ⲧⲏⲩⲧⲛ ⲡⲁⲓ̈ ⲉⲧⲉⲩⲛⲧⲏⲧ ⲛ̅ϥ̅ ϥⲛⲁⲧⲟⲩϫⲉ ⲧⲏⲩⲧⲛ **2**ⲉϣⲱⲡⲉ ⲙⲛⲧⲏⲧⲛ ⲡⲏ ϩⲛ ⲧ̣[ⲏ]ⲩⲧⲛ ⲡⲁⲉⲓ ⲉⲧⲉ ⲙⲛⲧⲏⲧ ⲛ̅ϥ̅ ϩⲛ ⲧⲏⲛⲉ ϥ[ⲛⲁ]ⲙ̣ⲟⲩⲧ' ⲧⲏⲛⲉ

**71 1**ⲡⲉϫⲉ ⲓ̅ⲥ̅ ϫⲉ ϯⲛⲁϣⲟⲣ[ϣⲣ ⲙⲡⲉⲉ]ⲓ̣ⲏⲉⲓ ⲁⲩⲱ ⲙⲛ ⲗⲁⲁⲩ ⲛⲁϣⲕⲟⲧϥ [… …]

**72 1**[ⲡⲉ]ϫ̣ⲉ̣ ⲟ̣ⲩⲣ̣[ⲱⲙ]ⲉ̣ ⲛⲁ̣ϥ ϫⲉ ϫⲟⲟⲥ ⲛⲛⲁⲥⲛⲏⲩ ϣⲓⲛⲁ ⲉⲩⲛⲁ̣ⲡⲱϣⲉ ⲛⲛϩⲛⲁⲁⲩ ⲙⲡⲁⲉⲓⲱⲧ' ⲛⲙⲙⲁⲉⲓ **2**ⲡⲉϫⲁϥ ⲛⲁϥ' ϫⲉ ⲱ ⲡⲣⲱⲙⲉ ⲛⲓⲙ ⲡⲉ ⲛⲧⲁϩⲁⲁⲧ' ⲛⲣⲉϥⲡⲱϣⲉ **3**ⲁϥⲕⲟⲧϥ ⲁ'ⲛⲉϥⲙⲁⲑⲏⲧⲏⲥ ⲡⲉϫⲁϥ ⲛⲁⲩ ϫⲉ ⲙⲏ ⲉⲉⲓϣⲟⲟⲡ' ⲛⲣⲉϥ'ⲡⲱϣⲉ

**73 1**ⲡⲉϫⲉ ⲓ̅ⲥ̅ ϫⲉ ⲡⲱϩⲥ ⲙⲉⲛ ⲛⲁϣⲱϥ' ⲛⲉⲣⲅⲁⲧⲏⲥ ⲇⲉ ⲥⲟⲃⲕ' ⲥⲟⲡⲥ ⲇⲉ ⲙⲡϫⲟⲉⲓⲥ ϣⲓⲛⲁ ⲉϥⲛⲁⲛⲉϫ' ⲉⲣⲅⲁⲧⲏⲥ ⲉⲃⲟⲗ' ⲉⲡⲱϩ̅ⲥ̅

**74 1**ⲡⲉϫⲁϥ ϫⲉ ⲡϫⲟⲉⲓⲥ ⲟⲩⲛ ϩⲁϩ ⲙⲡⲕⲱⲧⲉ ⲛⲧϫⲱⲧⲉ ⲙⲛ ⲗⲁⲁⲩ ⲇⲉ ϩⲛ ⲧϣⲱⲛⲉ'

**75 1**ⲡⲉϫⲉ ⲓ̅ⲥ̅ ⲟⲩⲛ ϩⲁϩ ⲁϩⲉⲣⲁⲧⲟⲩ ϩⲓⲣⲙ ⲡⲣⲟ ⲁⲗⲗⲁ ⲙⲙⲟⲛⲁⲭⲟⲥ ⲛⲉⲧⲛⲁⲃⲱⲕ' ⲉϩⲟⲩⲛ ⲉⲡⲙⲁ ⲛϣⲉⲗⲉⲉⲧ'

**76 1**ⲡⲉϫⲉ ⲓ̅ⲥ̅ ϫⲉ ⲧⲙⲛⲧⲉⲣⲟ ⲙⲡⲉⲓⲱⲧ' ⲉⲥⲧⲛⲧⲱⲛ ⲁⲩⲣⲱⲙⲉ ⲛⲉϣⲱⲱⲧ' ⲉⲩⲛⲧⲁϥ' ⲙⲙⲁⲩ ⲛⲟⲩⲫⲟⲣⲧⲓⲟⲛ ⲉⲁϥϩⲉ ⲁⲩⲙⲁⲣⲅⲁⲣⲓⲧⲏⲥ **2**ⲡⲉϣⲱⲧ' ⲉⲧⲙⲙⲁⲩ ⲟⲩⲥⲁⲃⲉ ⲡⲉ ⲁϥϯ ⲡⲉⲫⲟⲣⲧⲓⲟⲛ ⲉⲃⲟⲗ ⲁϥⲧⲟⲟⲩ ⲛⲁϥ' ⲙⲡⲓⲙⲁⲣⲅⲁⲣⲓⲧⲏⲥ ⲟⲩⲱⲧ' **3**ⲛⲧⲱⲧⲛ ϩⲱⲧ'ⲧⲏⲩⲧⲛ ϣⲓⲛⲉ ⲛⲥⲁ ⲡ{ⲉϥ}ⲉϩⲟ ⲉⲙⲁϥⲱϫⲛ ⲉϥⲙⲏⲛ' ⲉⲃⲟⲗ ⲡⲙⲁ ⲉⲙⲁⲣⲉ ϫⲟⲟⲗⲉⲥ ⲧϩⲛⲟ ⲉϩⲟⲩⲛ' ⲉⲙⲁⲩ ⲉⲟⲩⲱⲙ' ⲟⲩⲇⲉ ⲙⲁⲣⲉ ϥϥⲛⲧ ⲧⲁⲕⲟ

**77 1**ⲡⲉϫⲉ ⲓ̅ⲥ̅ ϫⲉ ⲁⲛⲟⲕ ⲡⲉ ⲡⲟⲩⲟⲉⲓⲛ ⲡⲁⲉⲓ ⲉⲧϩⲓϫⲱⲟⲩ ⲧⲏⲣⲟⲩ ⲁⲛⲟⲕ' ⲡⲉ ⲡⲧⲏⲣϥ' ⲛⲧⲁ ⲡⲧⲏⲣϥ' ⲉⲓ ⲉⲃⲟⲗ ⲛϩⲏⲧ' ⲁⲩⲱ ⲛⲧⲁ ⲡⲧⲏⲣϥ' ⲡⲱϩ ϣⲁⲣⲟⲉⲓ **2**ⲡⲱϩ ⲛⲛⲟⲩϣⲉ ⲁⲛⲟⲕ' ϯⲙⲙⲁⲩ **3**ϥⲓ ⲙⲡⲱⲛⲉ ⲉϩⲣⲁⲓ̈ ⲁⲩⲱ ⲧⲉⲧⲛⲁϩⲉ ⲉⲣⲟⲉⲓ ⲙⲙⲁⲩ

**78 1**ⲡⲉϫⲉ ⲓ̅ⲥ̅ ϫⲉ ⲉⲧⲃⲉ ⲟⲩ ⲁⲧⲉⲧⲛⲉⲓ ⲉⲃⲟⲗ ⲉⲧⲥⲱϣⲉ ⲉⲛⲁⲩ ⲉⲩⲕⲁϣ ⲉϥⲕⲓⲙ ⲉ̣[ⲃⲟⲗ] ϩⲓⲧⲙ ⲡⲧⲏⲩ **2**ⲁⲩⲱ ⲉⲛⲁⲩ ⲉⲩⲣⲱ̣ⲙ̣[ⲉ ⲉ]ⲩ̣ⲛϣⲧⲏⲛ ⲉⲩϭⲏⲛ ϩⲓⲱⲱⲃ' ⲛ̣[ⲑⲉ ⲛⲛⲉⲧ]ⲛ̣ⲣⲣⲱⲟⲩ ⲙⲛ ⲛⲉⲧⲙⲙⲉⲅⲓⲥⲧⲁⲛⲟⲥ **3**ⲛⲁⲉⲓ ⲉⲛ[ⲉ]ϣ̣ⲧ̣ⲏ̣ⲛ ⲉ̣[ⲧ]ϭⲏⲛ ϩⲓⲱⲟⲩ ⲁⲩⲱ ⲥⲉⲛ̣[ⲁ]ϣⲥⲥⲟⲩⲛ ⲧⲙⲉ ⲁⲛ

**79 1**ⲡⲉϫⲉ ⲟⲩⲥϩⲓⲙ[ⲉ] ⲛⲁϥ ϩⲙ ⲡⲙⲏϣⲉ ϫⲉ ⲛⲉⲉⲓⲁⲧⲥ̣ [ⲛ]ⲑϩⲏ ⲛⲧⲁϩϥⲓ ϩⲁⲣⲟⲕ ⲁⲩⲱ ⲛⲕⲓ̣[ⲃ]ⲉ ⲉⲛⲧⲁϩⲥⲁ{ϩ}ⲛⲟⲩϣⲕ **2**ⲡⲉϫⲁϥ ⲛⲁ[ⲥ] ϫⲉ ⲛⲉⲉⲓⲁⲧⲟⲩ ⲛⲛⲉⲛⲧⲁϩⲥⲱⲧⲙ ⲁ'ⲡⲗⲟⲅⲟⲥ ⲙⲡⲉⲓⲱⲧ ⲁⲩⲁⲣⲉϩ ⲉⲣⲟϥ ϩⲛ ⲟⲩⲙⲉ **3**ⲟⲩⲛ ϩⲛϩⲟⲟⲩ ⲅⲁⲣ ⲛⲁϣⲱⲡⲉ ⲛⲧⲉⲧⲛϫⲟⲟⲥ ϫⲉ ⲛⲉⲉⲓⲁⲧⲥ ⲛⲑϩⲏ ⲧⲁⲉⲓ ⲉⲧⲉ ⲙⲡⲥⲱ ⲁⲩⲱ ⲛⲕⲓⲃⲉ ⲛⲁⲉⲓ ⲉⲙⲡⲟⲩϯ ⲉⲣⲱⲧⲉ

**80 1**ⲡⲉϫⲉ ⲓ̅ⲥ̅ ϫⲉ ⲡⲉⲛⲧⲁϩⲥⲟⲩⲱⲛ ⲡⲕⲟⲥⲙⲟⲥ ⲁϥϩⲉ ⲉⲡⲥⲱⲙⲁ **2**ⲡⲉⲛⲧⲁϩϩⲉ ⲇⲉ ⲉⲡⲥⲱⲙⲁ ⲡⲕⲟⲥⲙⲟⲥ ⲙⲡϣⲁ ⲙⲙⲟϥ' ⲁⲛ'

**81 1**ⲡⲉϫⲉ ⲓ̅ⲥ̅ ϫⲉ ⲡⲉⲛⲧⲁϩⲣ ⲣⲙⲙⲁⲟ ⲙⲁⲣⲉϥⲣ ⲣⲣⲟ **2**ⲁⲩⲱ ⲡⲉⲧⲉⲩⲛⲧⲁϥ' ⲛⲟⲩⲇⲩⲛⲁⲙⲓⲥ ⲙⲁⲣⲉϥⲁⲣⲛⲁ

**82 1**ⲡⲉϫⲉ ⲓ̅ⲥ̅ ϫⲉ ⲡⲉⲧϩⲏⲛ ⲉⲣⲟⲉⲓ ⲉϥϩⲏⲛ ⲉⲧⲥⲁⲧⲉ **2**ⲁⲩⲱ ⲡⲉⲧⲟⲩⲏⲩ' ⲙⲙⲟⲉⲓ ϥⲟⲩⲏⲩ ⲛⲧⲙⲛⲧⲉⲣⲟ

**83 1**ⲡⲉϫⲉ ⲓ̅ⲥ̅ ϫⲉ ⲛϩⲓⲕⲱⲛ ⲥⲉⲟⲩⲟⲛϩ ⲉⲃⲟⲗ ⲙⲡⲣⲱⲙⲉ ⲁⲩⲱ ⲡⲟⲩⲟⲉⲓⲛ ⲉⲧⲛϩⲏⲧⲟⲩ ϥϩⲏⲡ' ϩⲛ ⲑⲓⲕⲱⲛ ⲙⲡⲟⲩⲟⲉⲓⲛ ⲙⲡⲉⲓⲱⲧ' **2**ϥⲛⲁϭⲱⲗⲡ' ⲉⲃⲟⲗ ⲁⲩⲱ ⲧⲉϥϩⲓⲕⲱⲛ ϩⲏⲡ' ⲉⲃⲟⲗ ϩⲓⲧⲛ ⲡⲉϥ'ⲟⲩⲟⲉⲓⲛ

**84 1**ⲡⲉϫⲉ ⲓ̅ⲥ̅ ⲛϩⲟⲟⲩ ⲉⲧⲉⲧⲛⲛⲁⲩ ⲉⲡⲉⲧⲛⲉⲓⲛⲉ ϣⲁⲣⲉⲧⲛⲣⲁϣⲉ **2**ϩⲟⲧⲁⲛ ⲇⲉ ⲉⲧⲉⲧⲛϣⲁⲛⲛⲁⲩ' ⲁⲛⲉⲧⲛϩⲓⲕⲱⲛ' ⲛⲧⲁϩϣⲱⲡⲉ ϩⲓ ⲧⲉⲧⲛⲉϩⲏ ⲟⲩⲧⲉ ⲙⲁⲩⲙⲟⲩ ⲟⲩⲧⲉ ⲙⲁⲩⲟⲩⲱⲛϩ ⲉⲃⲟⲗ ⲧⲉⲧⲛⲁϥⲓ ϩⲁ ⲟⲩⲏⲣ'

**85 1**ⲡⲉϫⲉ ⲓ̅ⲥ̅ ϫⲉ ⲛⲧⲁ ⲁⲇⲁⲙ ϣⲱⲡⲉ ⲉⲃⲟⲗ ϩⲛⲛⲟⲩⲛⲟϭ ⲛⲇⲩⲛⲁⲙⲓⲥ ⲙⲛ ⲟⲩⲛⲟϭ ⲙⲙⲛⲧⲣⲙⲙⲁⲟ ⲁⲩⲱ ⲙⲡⲉϥϣⲱⲡⲉ ⲉ̣[ϥⲙ]ⲡ̣ϣⲁ ⲙⲙⲱⲧⲛ ⲛⲉⲩⲁⲝⲓⲟⲥ ⲅⲁⲣ ⲡⲉ [ⲛⲉϥⲛⲁϫⲓ] ϯ̣ⲡ[ⲉ] ⲁⲛ ⲙⲡⲙⲟⲩ

**86 1**ⲡⲉϫⲉ ⲓ̅ⲥ̅ ϫⲉ [ⲛⲃⲁϣⲟⲣ ⲟⲩ][ⲛⲧ]ⲁ̣ⲩ ⲛⲟ̣ⲩ[ⲃ]ⲏ̣ⲃ̣ ⲁⲩⲱ ⲛ̣ϩⲁⲗⲁⲧⲉ ⲟⲩⲛⲧⲁⲩ ⲙ̣ⲙⲁⲩ ⲙⲡⲟ̣ⲩⲙⲁϩ **2**ⲡϣⲏⲣⲉ ⲇⲉ ⲙⲡⲣⲱⲙⲉ ⲙⲛⲧⲁϥ' ⲛⲛ[ⲟ]ⲩⲙⲁ ⲉⲣⲓⲕⲉ ⲛⲧⲉϥ'ⲁⲡⲉ ⲛϥ'ⲙⲧⲟⲛ' ⲙⲙ̣[ⲟ]ϥ̣'

**87 1**ⲡⲉϫⲁϥ ⲛϭⲓ ⲓ̅ⲥ̅ ϫⲉ ⲟⲩⲧⲁⲗⲁⲓⲡⲱⲣⲟⲛ ⲡⲉ̣ ⲡⲥⲱⲙⲁ ⲉⲧⲁϣⲉ ⲛⲟⲩⲥⲱⲙⲁ' **2**ⲁⲩⲱ ⲟⲩⲧⲁ̣ⲗⲁⲓⲡⲱⲣⲟⲥ ⲧⲉ ⲧ'ⲯⲩⲭⲏ ⲉⲧⲁϣⲉ ⲛⲛⲁⲉⲓ ⲙ̣ⲡ̣ⲥⲛⲁⲩ

**88 1**ⲡⲉϫⲉ ⲓ̅ⲥ̅ ϫⲉ ⲛⲁⲅⲅⲉⲗⲟⲥ ⲛⲏⲩ ϣⲁⲣ̣ⲱⲧⲛ ⲙⲛ ⲛⲡⲣⲟⲫⲏⲧⲏⲥ ⲁⲩⲱ ⲥⲉⲛⲁϯ ⲛⲏⲧⲛ ⲛⲛⲉⲧⲉⲩⲛⲧⲏⲧⲛⲥⲉ **2**ⲁⲩⲱ' ⲛⲧⲱⲧⲛ ϩⲱⲧ'ⲧⲏⲩⲧⲛ ⲛⲉⲧⲛⲧⲟⲧ'ⲧⲏⲛⲉ ⲧⲁⲁⲩ ⲛⲁⲩ ⲛⲧⲉⲧⲛϫⲟⲟⲥ ⲛⲏⲧⲛ ϫⲉ ⲁϣ ⲛϩⲟⲟⲩ ⲡⲉⲧⲟⲩⲛⲛⲏⲩ ⲛⲥⲉϫⲓ ⲡⲉⲧⲉ ⲡⲱⲟⲩ

**89 1**ⲡⲉϫⲉ ⲓ̅ⲥ̅ ϫⲉ ⲉⲧⲃⲉ ⲟⲩ ⲧⲉⲧⲛⲉⲓⲱⲉ ⲙⲡⲥⲁ ⲛⲃⲟⲗ' ⲙⲡⲡⲟⲧⲏⲣⲓⲟⲛ **2**ⲧⲉⲧⲛⲣⲛⲟⲉⲓ ⲁⲛ ϫⲉ ⲡⲉⲛⲧⲁϩⲧⲁⲙⲓⲟ ⲙⲡⲥⲁ ⲛϩⲟⲩⲛ ⲛⲧⲟϥ ⲟⲛ' ⲡⲉⲛⲧⲁϥⲧⲁⲙⲓⲟ ⲙⲡⲥⲁ ⲛⲃⲟⲗ'

**90 1**ⲡⲉϫⲉ ⲓⲏ̅ⲥ̅ ϫⲉ ⲁⲙⲏⲉⲓⲧⲛ ϣⲁⲣⲟⲉⲓ' ϫⲉ ⲟⲩⲭⲣⲏⲥⲧⲟⲥ ⲡⲉ ⲡⲁⲛⲁϩⲃ' ⲁⲩⲱ ⲧⲁⲙⲛ̅ⲧ̅ϫⲟⲉⲓⲥ ⲟⲩⲣⲙⲣⲁϣ ⲧⲉ **2**ⲁⲩⲱ ⲧⲉⲧⲛⲁϩⲉ ⲁⲩⲁⲛⲁⲩⲡⲁⲥⲓⲥ ⲛⲏⲧⲛ

**91 1**ⲡⲉϫⲁⲩ ⲛⲁϥ' ϫⲉ ϫⲟⲟⲥ ⲉⲣⲟⲛ ϫⲉ ⲛⲧⲕ ⲛⲓⲙ' ϣⲓⲛⲁ ⲉⲛⲁⲣⲡⲓⲥⲧⲉⲩⲉ ⲉⲣⲟⲕ' **2**ⲡⲉϫⲁϥ ⲛⲁⲩ ϫⲉ ⲧⲉⲧⲛⲣⲡⲓⲣⲁⲍⲉ ⲙⲡϩⲟ ⲛⲧⲡⲉ ⲙⲛ ⲡⲕⲁϩ ⲁⲩⲱ ⲡⲉⲧⲛⲡⲉⲧⲛⲙⲧⲟ ⲉⲃⲟⲗ' ⲙⲡⲉⲧⲛⲥⲟⲩⲱⲛϥ' ⲁⲩⲱ ⲡⲉⲉⲓⲕⲁⲓⲣⲟⲥ ⲧⲉⲧⲛⲥⲟⲟⲩⲛ ⲁⲛ ⲛⲣⲡⲓⲣⲁⲍⲉ ⲙⲙⲟϥ'

**92 1**ⲡⲉϫⲉ ⲓ̅ⲥ̅ ϫⲉ ϣⲓⲛⲉ ⲁⲩⲱ ⲧⲉⲧⲛⲁϭⲓⲛⲉ **2**ⲁⲗⲗⲁ ⲛⲉⲧⲁⲧⲉⲧⲛϫⲛⲟⲩⲉⲓ ⲉⲣⲟⲟⲩ ⲛⲛⲓϩⲟⲟⲩ ⲉⲙⲡⲓϫⲟⲟⲩ ⲛⲏⲧⲛ ⲙⲫⲟⲟⲩ ⲉⲧⲙⲙⲁⲩ ⲧⲉⲛⲟⲩ ⲉϩⲛⲁⲓ̈ ⲉϫⲟⲟⲩ ⲁⲩⲱ ⲧⲉⲧⲛϣⲓⲛⲉ ⲁⲛ' ⲛⲥⲱⲟⲩ

**93 1**ⲙⲡⲣϯ ⲡⲉⲧⲟⲩⲁⲁⲃ ⲛⲛⲟⲩϩⲟⲟⲣ' ϫⲉⲕⲁⲥ ⲛⲟⲩⲛⲟϫⲟⲩ ⲉⲧⲕⲟⲡⲣⲓⲁ **2**ⲙⲡⲣⲛⲟⲩϫⲉ ⲛⲙⲙⲁⲣⲅⲁⲣⲓⲧⲏ̣[ⲥ ⲛ]ⲛⲉϣⲁⲩ ϣⲓⲛⲁ ϫⲉ ⲛⲟⲩⲁⲁϥ' ⲛ̣ⲗ̣ⲁ[…]

**94 1**[ⲡⲉϫ]ⲉ̣ ⲓⲥ ⲡⲉⲧϣⲓⲛⲉ ϥⲛⲁϭⲓⲛⲉ **2**[ⲡⲉⲧⲧⲱϩⲙ ⲉ]ϩ̣ⲟⲩⲛ ⲥⲉⲛⲁⲟⲩⲱⲛ ⲛⲁϥ'

**95 1**[ⲡⲉϫⲉ ⲓ̅ⲥ̅ ϫⲉ] ⲉϣⲱⲡⲉ ⲟⲩⲛⲧⲏⲧⲛ ϩⲟⲙⲧ' ⲙⲡⲣϯ ⲉⲧⲙⲏⲥⲉ **2**ⲁⲗⲗⲁ ϯ [ⲙⲙⲟϥ] ⲙ̣ⲡⲉⲧ̣[ⲉ]ⲧⲛⲁϫⲓⲧⲟⲩ ⲁⲛ ⲛⲧⲟⲟⲧϥ'

**96 1**ⲡ̣[ⲉϫ]ⲉ ⲓ̅ⲥ̅ ϫⲉ ⲧ̅ⲙ̅ⲛ̅ⲧⲉⲣⲟ ⲙⲡⲉⲓⲱⲧ' ⲉⲥⲧⲛⲧⲱ[ⲛ ⲁⲩ]ⲥϩⲓⲙⲉ **2**ⲁⲥϫⲓ ⲛⲟⲩⲕⲟⲩⲉⲓ ⲛⲥⲁⲉⲓⲣ ⲁ̣[ⲥϩ]ⲟ̣ⲡϥ' ϩⲛ ⲟⲩϣⲱⲧⲉ ⲁⲥⲁⲁϥ ⲛϩⲛⲛⲟ[ϭ ⲛ]ⲛⲟⲉⲓⲕ' **3**ⲡⲉⲧⲉⲩⲙ ⲙⲁⲁϫⲉ ⲙⲙⲟϥ ⲙⲁ[ⲣⲉ]ϥ̣ⲥ̣ⲱⲧⲙ'

**97 1**ⲡⲉϫⲉ ⲓ̅ⲥ̅ ϫⲉ ⲧⲙⲛⲧⲉⲣⲟ ⲙⲡⲉ̣[ⲓⲱⲧ ⲉ]ⲥⲧⲛⲧⲱⲛ ⲁⲩⲥϩⲓⲙⲉ ⲉⲥϥⲓ ϩⲁ ⲟⲩϭⲗ[ⲙⲉⲉⲓ] ⲉϥ'ⲙⲉϩ ⲛⲛⲟⲉⲓⲧ' **2**ⲉⲥⲙⲟⲟϣⲉ ϩ[ⲓ ⲧⲉ]ϩⲓⲏ' ⲉⲥⲟⲩⲏⲟⲩ ⲁⲡⲙⲁⲁϫⲉ ⲙⲡϭⲗⲙ[ⲉ]ⲉ̣ⲓ ⲟⲩⲱϭⲡ' ⲁⲡⲛⲟⲉⲓⲧ' ϣⲟⲩⲟ ⲛⲥⲱⲥ̣ [ϩ]ⲓ̣ ⲧⲉϩⲓⲏ **3**ⲛⲉⲥⲥⲟⲟⲩⲛ ⲁⲛ ⲡⲉ ⲛⲉ ⲙⲡⲉⲥⲉⲓⲙⲉ ⲉϩⲓⲥⲉ **4**ⲛⲧⲁⲣⲉⲥⲡⲱϩ ⲉϩⲟⲩⲛ ⲉⲡⲉⲥⲏⲉⲓ ⲁⲥⲕⲁ ⲡϭⲗⲙⲉⲉⲓ ⲁⲡⲉⲥⲏⲧ' ⲁⲥϩⲉ ⲉⲣⲟϥ ⲉϥ'ϣⲟⲩⲉⲓⲧ'

**98 1**ⲡⲉϫⲉ ⲓ̅ⲥ̅ ⲧⲙⲛⲧⲉⲣⲟ ⲙⲡⲉⲓⲱⲧ' ⲉⲥⲧⲛⲧⲱⲛ ⲉⲩⲣⲱⲙⲉ ⲉϥⲟⲩⲱϣ ⲉⲙⲟⲩⲧ ⲟⲩⲣⲱⲙⲉ ⲙⲙⲉⲅⲓⲥⲧⲁⲛⲟⲥ **2**ⲁϥϣⲱⲗⲙ' ⲛⲧⲥⲏϥⲉ ϩⲙ ⲡⲉϥⲏⲉⲓ ⲁϥϫⲟⲧⲥ ⲛⲧϫⲟ ϫⲉⲕⲁⲁⲥ ⲉϥⲛⲁⲉⲓⲙⲉ ϫⲉ ⲧⲉϥϭⲓϫ' ⲛⲁⲧⲱⲕ' ⲉϩⲟⲩⲛ **3**ⲧⲟⲧⲉ ⲁϥϩⲱⲧⲃ ⲙⲡⲙⲉⲅⲓⲥⲧⲁⲛⲟⲥ

**99 1**ⲡⲉϫⲉ ⲙⲙⲁⲑⲏⲧⲏⲥ ⲛⲁϥ ϫⲉ ⲛⲉⲕ'ⲥⲛⲏⲩ ⲙⲛ ⲧⲉⲕⲙⲁⲁⲩ ⲥⲉⲁϩⲉⲣⲁⲧⲟⲩ ϩⲓ ⲡⲥⲁ ⲛⲃⲟⲗ **2**ⲡⲉϫⲁϥ ⲛⲁⲩ ϫⲉ ⲛⲉⲧⲛⲛⲉⲉⲓⲙⲁ ⲉϯⲣⲉ ⲙⲡⲟⲩⲱϣ ⲙⲡⲁⲉⲓⲱⲧ' ⲛⲁⲉⲓ ⲛⲉ ⲛⲁⲥⲛⲏⲩ ⲙⲛ ⲧⲁⲙⲁⲁⲩ **3**ⲛⲧⲟⲟⲩ ⲡⲉ ⲉⲧⲛⲁⲃⲱⲕ' ⲉϩⲟⲩⲛ ⲉⲧⲙⲛⲧⲉⲣⲟ ⲙⲡⲁⲉⲓⲱⲧ'

**100 1**ⲁⲩⲧⲥⲉⲃⲉ ⲓ̅ⲥ̅ ⲁⲩⲛⲟⲩⲃ ⲁⲩⲱ ⲡⲉϫⲁⲩ ⲛⲁϥ' ϫⲉ ⲛⲉⲧⲏⲡ' ⲁⲕⲁⲓⲥⲁⲣ' ⲥⲉϣⲓⲧⲉ ⲙⲙⲟⲛ ⲛⲛϣⲱⲙ' **2**ⲡⲉϫⲁϥ ⲛⲁⲩ ϫⲉ ϯ ⲛⲁ ⲕⲁⲓⲥⲁⲣ' ⲛⲕⲁⲓⲥⲁⲣ **3**ϯ ⲛⲁ ⲡⲛⲟⲩⲧⲉ ⲙⲡⲛⲟⲩⲧⲉ **4**ⲁⲩⲱ ⲡⲉⲧⲉ ⲡⲱⲉⲓ ⲡⲉ ⲙⲁⲧⲛⲛⲁⲉⲓϥ

**101 1**ⲡⲉⲧⲁⲙⲉⲥⲧⲉ ⲡⲉϥⲉⲓ̣[ⲱⲧ]' ⲁ̣ⲛ ⲙⲛ ⲧⲉϥ'ⲙⲁⲁⲩ ⲛⲧⲁϩⲉ ϥⲛⲁϣⲣ ⲙ[ⲁⲑⲏⲧ]ⲏ̣ⲥ ⲛⲁ̣ⲉⲓ ⲁⲛ **2**ⲁⲩⲱ ⲡⲉⲧⲁⲙⲣⲣⲉ ⲡⲉϥ̣[ⲉⲓⲱⲧ ⲁⲛ ⲙ]ⲛ̣ ⲧⲉϥⲙⲁⲁⲩ ⲛⲧⲁϩⲉ ϥⲛⲁϣⲣ ⲙ[ⲁⲑⲏⲧⲏⲥ ⲛⲁ]ⲉⲓ ⲁⲛ **3**ⲧⲁⲙⲁⲁⲩ ⲅⲁⲣ ⲛⲧⲁⲥ̣ [… …] [..]ⲟⲗ ⲧ̣ⲁ[ⲙⲁⲁ]ⲩ̣ ⲇⲉ ⲙⲙⲉ ⲁⲥϯ ⲛⲁⲉⲓ ⲙⲡⲱⲛϩ

**102 1**ⲡⲉϫⲉ ⲓ̅ⲥ̅ [ϫⲉ ⲟ]ⲩⲟⲉⲓ ⲛⲁⲩ ⲙⲫⲁⲣⲓⲥⲁⲓⲟⲥ ϫⲉ ⲉⲩⲉⲓⲛⲉ̣ [ⲛⲛ]ⲟⲩⲟⲩϩⲟⲣ ⲉϥ'ⲛⲕⲟⲧⲕ' ϩⲓϫⲛ ⲡⲟⲩⲟⲛⲉϥ' ⲛϩ̣[ⲛ]ⲛ̣ⲉϩⲟⲟⲩ ϫⲉ ⲟⲩⲧⲉ ϥⲟⲩⲱⲙ ⲁⲛ ⲟⲩⲧⲉ ϥⲕ̣[ⲱ] ⲁ̣ⲛ ⲛⲛⲉϩⲟⲟⲩ ⲉⲟⲩⲱⲙ

**103 1**ⲡⲉϫⲉ ⲓ̅ⲥ̅ ϫⲉ ⲟⲩⲙⲁ̣[ⲕⲁ]ⲣⲓⲟⲥ ⲡⲉ ⲡⲣⲱⲙⲉ ⲡⲁⲉⲓ ⲉⲧⲥⲟⲟⲩⲛ ϫⲉ ϩ[ⲛ ⲁϣ] ⲙⲙⲉⲣⲟⲥ ⲉⲛⲗⲏⲥⲧⲏⲥ ⲛⲏϥ ⲉϩⲟⲩⲛ ϣⲓⲛⲁ̣ [ⲉϥ]ⲛ̣ⲁⲧⲱⲟⲩⲛ' ⲛϥⲥⲱ{ϩ}ⲟⲩϩ ⲛⲧⲉϥ'ⲙⲛ̅ⲧ̅ⲉ̣[ⲣⲟ] ⲛϥⲙⲟⲩⲣ ⲙⲙⲟϥ ⲉϫⲛ ⲧⲉϥ'ϯⲡⲉ ϩ̣[ⲁ] ⲧⲉϩⲏ ⲉⲙ'ⲡⲁⲧⲟⲩⲉⲓ ⲉϩⲟⲩⲛ

**104 1**ⲡⲉϫⲁⲩ ⲛ̣[ ⲓ̅]ⲥ̣̅ ϫⲉ ⲁⲙⲟⲩ ⲛⲧⲛϣⲗⲏⲗ' ⲙⲡⲟⲟⲩ ⲁⲩⲱ ⲛⲧⲛⲣⲛⲏⲥⲧⲉⲩⲉ **2**ⲡⲉϫⲉ ⲓ̅ⲥ̅ ϫⲉ ⲟⲩ ⲅⲁⲣ' ⲡⲉ ⲡⲛⲟⲃⲉ ⲛⲧⲁⲉⲓⲁⲁϥ' ⲏ ⲛⲧⲁⲩϫⲣⲟ ⲉⲣⲟⲉⲓ ϩⲛ ⲟⲩ **3**ⲁⲗⲗⲁ ϩⲟⲧⲁⲛ ⲉⲣϣⲁⲛ ⲡⲛⲩⲙⲫⲓⲟⲥ ⲉⲓ ⲉⲃⲟⲗ ϩⲙ ⲡⲛⲩⲙⲫⲱⲛ ⲧⲟⲧⲉ ⲙⲁⲣⲟⲩⲛⲏ'ⲥⲧⲉⲩⲉ ⲁⲩⲱ ⲙⲁⲣⲟⲩϣⲗⲏⲗ'

**105 1**ⲡⲉϫⲉ ⲓ̅ⲥ̅ ϫⲉ ⲡⲉⲧⲛⲁⲥⲟⲩⲱⲛ ⲡⲉⲓⲱⲧ' ⲙⲛ ⲧⲙⲁⲁⲩ ⲥⲉⲛⲁⲙⲟⲩⲧⲉ ⲉⲣⲟϥ' ϫⲉ ⲡϣⲏⲣⲉ ⲙⲡⲟⲣⲛⲏ

**106 1**ⲡⲉϫⲉ ⲓ̅ⲥ̅ ϫⲉ ϩⲟⲧⲁⲛ ⲉⲧⲉⲧⲛϣⲁⲣ ⲡⲥⲛⲁⲩ ⲟⲩⲁ ⲧⲉⲧⲛⲁϣⲱⲡⲉ ⲛϣⲏⲣⲉ ⲙⲡⲣⲱⲙⲉ **2**ⲁⲩⲱ ⲉⲧⲉⲧⲛϣⲁⲛ'ϫⲟⲟⲥ ϫⲉ ⲡⲧⲟⲟⲩ ⲡⲱⲱⲛⲉ ⲉⲃⲟⲗ' ϥⲛⲁⲡⲱⲱⲛⲉ

**107 1**ⲡⲉϫⲉ ⲓ̅ⲥ̅ ϫⲉ ⲧⲙⲛⲧⲉⲣⲟ ⲉⲥⲧⲛⲧⲱⲛ ⲉⲩⲣⲱⲙⲉ ⲛϣⲱⲥ ⲉⲩⲛⲧⲁϥ' ⲙⲙⲁⲩ ⲛϣⲉ ⲛⲉⲥⲟⲟⲩ **2**ⲁⲟⲩⲁ ⲛϩⲏⲧⲟⲩ ⲥⲱⲣⲙ' ⲉⲡⲛⲟϭ ⲡⲉ ⲁϥⲕⲱ ⲙⲡⲥⲧⲉⲯⲓⲧ ⲁϥϣⲓⲛⲉ ⲛⲥⲁ ⲡⲓⲟⲩⲁ' ϣⲁⲛⲧⲉϥϩⲉ ⲉⲣⲟϥ **3**ⲛⲧⲁⲣⲉϥϩⲓⲥⲉ ⲡⲉϫⲁϥ' ⲙⲡⲉⲥⲟ{ⲩ}ⲟⲩ ϫⲉ ϯⲟⲩⲟϣⲕ' ⲡⲁⲣⲁ ⲡⲥⲧⲉⲯⲓⲧ'

**108 1**ⲡⲉϫⲉ ⲓ̅ⲥ̅ ϫⲉ ⲡⲉⲧⲁⲥⲱ ⲉⲃⲟⲗ ϩⲛ ⲧⲁⲧⲁⲡⲣⲟ ϥⲛⲁϣⲱⲡⲉ ⲛⲧⲁϩⲉ **2**ⲁⲛⲟⲕ ϩⲱ ϯⲛⲁϣⲱⲡⲉ ⲉⲛⲧⲟϥ ⲡⲉ **3**ⲁⲩⲱ ⲛⲉⲑⲏⲡ' ⲛⲁ'ⲟⲩⲱⲛϩ ⲉⲣⲟϥ'

**109 1**ⲡⲉϫⲉ ⲓ̅ⲥ̅ ϫⲉ ⲧⲙⲛⲧⲉⲣⲟ ⲉⲥⲧⲛⲧⲱⲛ ⲉⲩⲣⲱⲙⲉ ⲉⲩⲛⲧⲁϥ ⲙ̣ⲙ̣ⲁⲩ ϩⲛ ⲧⲉϥ'ⲥⲱϣⲉ ⲛⲛⲟⲩⲉϩⲟ ⲉϥϩⲏ̣[ⲡ ⲉ]ϥ̣ⲟ ⲛⲁⲧⲥⲟⲟⲩⲛ' ⲉⲣⲟϥ **2**ⲁⲩⲱ ⲙ[ⲙⲛⲛⲥⲁ ⲧ]ⲣⲉϥⲙⲟⲩ ⲁϥⲕⲁⲁϥ ⲙ̅ⲡ̅ⲉϥ'[ϣⲏⲣⲉ ⲛⲉ] ⲡ̣ϣⲏⲣⲉ ⲥⲟⲟⲩⲛ ⲁⲛ' ⲁϥϥⲓ' ⲧⲥⲱϣⲉ ⲉⲧⲙⲙⲁⲩ ⲁϥⲧⲁⲁⲥ̣ [ⲉⲃⲟ]ⲗ **3**ⲁⲩⲱ ⲡⲉ̣[ⲛ]ⲧⲁϩⲧⲟⲟⲩⲥ ⲁϥⲉⲓ ⲉϥⲥⲕⲁⲉⲓ ⲁ[ϥϩ]ⲉ̣ ⲁⲡⲉϩⲟ ⲁϥⲁⲣⲭⲉⲓ ⲛϯ ϩⲟⲙⲧ' ⲉⲧⲙⲏⲥⲉ ⲛ̣[ⲛⲉ]ⲧ̣ϥⲟⲩⲟϣⲟⲩ

**110 1**ⲡⲉϫⲉ ⲓ̅ⲥ̅ ϫⲉ ⲡⲉⲛⲧⲁϩϭⲓⲛⲉ̣ ⲙ̣ⲡⲕⲟⲥⲙⲟⲥ ⲛϥⲣ ⲣⲙⲙⲁⲟ ⲙⲁⲣⲉϥⲁⲣⲛⲁ ⲙⲡⲕⲟⲥⲙⲟⲥ

**111 1**ⲡⲉϫⲉ ⲓ̅ⲥ̅ ϫⲉ ⲙⲡⲏⲩⲉ ⲛⲁϭⲱⲗ' ⲁⲩⲱ ⲡⲕⲁϩ ⲙⲡⲉⲧⲛⲙⲧⲟ ⲉⲃⲟⲗ' **2**ⲁⲩⲱ ⲡⲉⲧⲟⲛϩ ⲉⲃⲟⲗ ϩⲛ ⲡⲉⲧⲟⲛϩ ϥⲛⲁⲛⲁⲩ ⲁⲛ ⲉⲙⲟⲩ **3**ⲟⲩⲭ ϩⲟⲧⲓ ⲉⲓ̅ⲥ̅ ϫⲱ ⲙⲙⲟⲥ ϫⲉ ⲡⲉⲧⲁϩⲉ ⲉⲣⲟϥ' ⲟⲩⲁⲁϥ ⲡⲕⲟⲥⲙⲟⲥ ⲙⲡϣⲁ ⲙⲙⲟϥ' ⲁⲛ

**112 1**ⲡⲉϫⲉ ⲓ̅ⲥ̅ ϫⲉ ⲟⲩⲟⲉⲓ ⲛⲧⲥⲁⲣⲝ' ⲧⲁⲉⲓ ⲉⲧⲟϣⲉ ⲛⲧⲯⲩⲭⲏ **2**ⲟⲩⲟⲉⲓ ⲛⲧⲯⲩⲭⲏ ⲧⲁⲉⲓ ⲉⲧⲟϣⲉ ⲛⲧⲥⲁⲣⲝ

**113 1**ⲡⲉϫⲁⲩ ⲛⲁϥ ⲛϭⲓ ⲛⲉϥⲙⲁⲑⲏⲧⲏⲥ ϫⲉ ⲧⲙⲛⲧⲉⲣⲟ ⲉⲥⲛⲛⲏⲩ ⲛⲁϣ ⲛϩⲟⲟⲩ **2**ⲉⲥⲛⲛⲏⲩ ⲁⲛ ϩⲛ ⲟⲩϭⲱϣⲧ' ⲉⲃⲟⲗ' **3**ⲉⲩⲛⲁϫⲟⲟⲥ ⲁⲛ ϫⲉ ⲉⲓⲥϩⲏⲏⲧⲉ ⲙⲡⲓⲥⲁ ⲏ ⲉⲓⲥϩⲏⲏⲧⲉ ⲧⲏ **4**ⲁⲗⲗⲁ ⲧⲙⲛⲧⲉⲣⲟ ⲙⲡⲉⲓⲱⲧ' ⲉⲥⲡⲟⲣϣ' ⲉⲃⲟⲗ ϩⲓϫⲙ ⲡⲕⲁϩ ⲁⲩⲱ ⲣⲣⲱⲙⲉ ⲛⲁⲩ ⲁⲛ ⲉⲣⲟⲥ

**114 1**ⲡⲉϫⲉ ⲥⲓⲙⲱⲛ ⲡⲉⲧⲣⲟⲥ ⲛⲁⲩ ϫⲉ ⲙⲁⲣⲉ ⲙⲁⲣⲓϩⲁⲙ ⲉⲓ ⲉⲃⲟⲗ ⲛϩⲏⲧⲛ ϫⲉ ⲛⲥϩⲓⲟⲙⲉ ⲙⲡϣⲁ ⲁⲛ' ⲙⲡⲱⲛϩ **2**ⲡⲉϫⲉ ⲓ̅ⲥ̅ ϫⲉ ⲉⲓⲥϩⲏⲏⲧⲉ ⲁⲛⲟⲕ' ϯⲛⲁⲥⲱⲕ' ⲙⲙⲟⲥ ϫⲉⲕⲁⲁⲥ ⲉⲉⲓⲛⲁⲁⲥ ⲛϩⲟⲟⲩⲧ' ϣⲓⲛⲁ ⲉⲥⲛⲁϣⲱⲡⲉ ϩⲱⲱⲥ ⲛⲟⲩⲡⲛ̅ⲁ̅ ⲉϥⲟⲛϩ ⲉϥⲉⲓⲛⲉ ⲙⲙⲱⲧⲛ ⲛϩⲟⲟⲩⲧ **3**ϫⲉ ⲥϩⲓⲙⲉ ⲛⲓⲙ' ⲉⲥⲛⲁⲁⲥ ⲛϩⲟⲟⲩⲧ' ⲥⲛⲁⲃⲱⲕ' ⲉϩⲟⲩⲛ ⲉⲧⲙⲛ̅ⲧ̅ⲉⲣⲟ ⲛⲙⲡⲏⲩⲉ

**ⲡⲉⲩⲁⲅⲅⲉⲗⲓⲟⲛ ⲡⲕⲁⲧⲁ ⲑⲱⲙⲁⲥ**